title: 77/537/EEZ: Direktiva Vijeća od 28. lipnja 1977. o usklađivanju zakonodavstava država članica u odnosu na mjere koje treba poduzeti protiv emisije onečišćujućih tvari iz dieselovih motora traktora na kotačima za poljoprivredu i šumarstvo

text:
               13/Sv. 004

               HR

               Službeni list Europske unije

               3

         31977L0537

               L 220/38

               SLUŽBENI LIST EUROPSKE UNIJE

               28.06.1977.

      DIREKTIVA VIJEĆA

   od 28. lipnja 1977.
   o usklađivanju zakonodavstava država članica u odnosu na mjere koje treba poduzeti protiv emisije onečišćujućih tvari iz dieselovih motora traktora na kotačima za poljoprivredu i šumarstvo
   (77/537/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 100.,
   uzimajući u obzir prijedlog Komisije,
   uzimajući u obzir mišljenje Skupštine (1),
   uzimajući u obzir mišljenje Gospodarskog i socijalnog odbora (2),
   budući da se tehnički zahtjevi koje moraju zadovoljiti traktori na temelju nacionalnih propisa odnose, među ostalim, na emisiju onečišćujućih tvari iz dieselovih motora traktora;
   budući da se ti zahtjevi razlikuju u različitim državama članicama; budući da je stoga potrebno da sve države članice usvoje iste zahtjeve koji će dopuniti ili zamijeniti postojeće propise kako bi se, posebno, postupak EEZ homologacije tipa koji je predmet Direktive Vijeća 74/150/EEZ od 4. ožujka 1974. o usklađivanju zakonodavstava država članica u odnosu na homologaciju tipa traktora na kotačima za poljoprivredu i šumarstvo (3) mogao primjenjivati na sve tipove traktora;
   budući da usklađivanje nacionalnih propisa koji se odnose na traktore povlači za sobom uzajamno priznavanje ispitivanja provedenih u državama članicama na temelju zajedničkih zahtjeva,
   DONIJELO JE OVU DIREKTIVU:
   Članak 1.
   1.   „Poljoprivredni ili šumarski traktor” znači svako motorno vozilo na kotačima ili gusjenicama koje ima najmanje dvije osovine, čija je glavna funkcija vučna snaga i koje je posebno konstruirano da vuče, gura, prenosi ili pokreće određene alate, strojeve ili prikolice namijenjene uporabi u poljoprivredi ili šumarstvu. Ono može biti opremljeno za prijevoz tereta i putnika.
   2.   Ova se Direktiva primjenjuje samo na one traktore iz stavka 1. koji su opremljeni pneumatskim gumama i koji imaju dvije osovine i najveću konstrukcijsku brzinu između 6 i 25 kilometara na sat.
   Članak 2.
   Država članica ne smije odbiti dodjelu EEZ homologacije tipa traktora odnosno nacionalne homologacije tipa traktora iz razloga što dieselov motor za pogon traktora ispušta onečišćujuće tvari, ako traktor zadovoljava zahtjeve utvrđene u prilozima I., II., III., IV. i VI.
   Članak 3.
   Država članica ne smije odbiti registraciju niti zabraniti prodaju, puštanje u promet ili uporabu traktora iz razloga što dieselov motor za pogon traktora ispušta onečišćujuće tvari, ako traktor zadovoljava zahtjeve utvrđene u prilozima I., II., III., IV. i VI.
   Članak 4.
   Država članica koja je dodijelila homologaciju tipa brine se da bude obaviještena o svim preinakama dijela ili svojstva iz točke 2.2. Priloga I. Nadležna tijela te države određuju je li potrebno provesti nova ispitivanja na preinačenom traktoru i sastaviti novo izvješće. Preinaka se ne odobrava ako se kod ispitivanja pokaže da zahtjevi ove Direktive nisu ispunjeni.
   Članak 5.
   Izmjene koje su potrebne za prilagodbu priloga od I. do X. ovoj Direktivi tehničkom napretku donose se u skladu s postupkom predviđenim u članku 13. Direktive 74/150/EEZ.
   Članak 6.
   1.   Države članice donose zakone i druge propise potrebne za usklađivanje s ovom Direktivom u roku od 18 mjeseci od njezina priopćenja i o tome odmah obavješćuju Komisiju.
   2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
   Članak 7.
   Ova je Direktiva upućena državama članicama.

      Sastavljeno u Luxembourgu 28. lipnja 1977.

            Za Vijeće

            Predsjednik

         W. RODGERS

      (1)  SL C 125, 8.6.1976., str. 51.

      (2)  SL C 197, 23.8.1976., str. 16.

      (3)  SL L 84, 28.3.1974., str. 10.
   PRILOG I. (1)

   DEFINICIJE, ZAHTJEV ZA EEZ HOMOLOGACIJU TIPA, OZNAKA ISPRAVLJENOG KOEFICIJENTA UPIJANJA, ZAHTJEVI I ISPITIVANJA I SUKLADNOST PROIZVODNJE(1.)
   2.   DEFINICIJE
   U smislu ove Direktive:(2.1.)
   2.2.   „tip traktora s obzirom na ograničenje emisije onečišćujućih tvari iz motora” znači traktori koji se ne razlikuju u bitnim aspektima kao što su značajke traktora i motora definirane u Prilogu II.;
   2.3.   „dieselov motor” znači motor koji radi na načelu kompresijskog paljenja;
   2.4.   „uređaj za hladno pokretanje” znači uređaj koji svojim radom privremeno povećava količinu goriva koja se doprema u motor i namijenjen je lakšem pokretanju motora;
   2.5.   „uređaj za mjerenje zamućenosti” znači instrument za neprekidno mjerenje koeficijenata upijanja svjetlosti ispušnih plinova traktora.
   3.   ZAHTJEV ZA EEZ HOMOLOGACIJU TIPA
   3.1.   Zahtjev za homologaciju podnosi proizvođač vozila ili njegov ovlašteni predstavnik.
   Zahtjevu je potrebno priložiti sljedeću dokumentaciju u tri primjerka:
   3.2.1.   opis tipa motora sa svim podacima iz Priloga II.;
   3.2.2.   crteže komore za izgaranje i čela klipa.
   3.3.   Tehničkoj službi koja provodi homologacijska ispitivanja iz točke 5. podnose se motor i oprema za ugradnju u traktor za koji se traži homologacija, koja je utvrđena u Prilogu II. ovoj Direktivi. Međutim, ispitivanje se na zahtjev proizvođača može provesti na vozilu uzorku koje predstavlja tip traktora za koji se traži homologacija, ako tehnička služba koja provodi homologaciju na to pristane.
   3.a   EEZ HOMOLOGACIJA TIPA
   Certifikatu o EEZ homologaciji tipa prilaže se potvrda koja odgovara potvrdi iz Priloga X.
   4.   OZNAKA ISPRAVLJENOG KOEFICIJENTA UPIJANJA(4.1.)    (4.2.)    (4.3.)
   4.4.   Na svakom traktoru koji je sukladan tipu traktora homologiranom na temelju ove Uredbe mora na istaknutom i lako dostupnom mjestu, utvrđenom u prilogu certifikata o homologaciji tipa koji je prikazan u Prilogu X., biti pričvršćena pravokutna oznaka s ispravljenom vrijednošću koeficijenta upijanja u m–1 koja je dobivena pri homologacijskom ispitivanju slobodnim ubrzavanjem prema metodi opisanoj u točki 3.2. Priloga IV.
   4.5.   Oznaka mora biti jasno čitljiva i neizbrisiva.
   4.6.   U Prilogu IX. je dan primjer te oznake.
   5.   ZAHTJEVI I ISPITIVANJA
   5.1.   Općenito

   Dijelovi koji bi mogli utjecati na emisiju onečišćujućih tvari moraju biti konstruirani, izrađeni i sastavljeni na način da traktor u normalnoj uporabi ispunjava odredbe ove Direktive, unatoč vibracijama kojima bi mogao biti izložen.
   5.2.   Zahtjevi koji se odnose na uređaje za hladno pokretanje

   5.2.1.   Uređaj za hladno pokretanje mora biti konstruiran i izrađen na način da se ne može uključiti niti ostati uključen za vrijeme normalnog rada motora.
   Odredbe točke 5.2.1. se ne primjenjuju ako je zadovoljen najmanje jedan od sljedećih uvjeta:
   5.2.2.1.   vrijednosti koeficijenta upijanja svjetlosti ispušnih plinova motora kod stalnih brzina vrtnje, izmjerene metodom opisanom u Prilogu III. dok je uređaj za hladno pokretanje uključen, nalaze se u granicama propisanima u Prilogu VI.;
   5.2.2.2.   trajna uključenost uređaja za hladno pokretanje u razumnome roku dovodi do zaustavljanja motora.
   5.3.   Zahtjevi koji se odnose na emisiju onečišćujućih tvari

   5.3.1.   Emisija onečišćujućih tvari iz traktora podnesenog na ispitivanje radi homologacije tipa mjeri se pomoću dviju metoda ispitivanja opisanih u Prilogu III. i Prilogu IV., od kojih se jedna odnosi na ispitivanje kod stalne brzine vrtnje, a druga na ispitivanje kod slobodnog ubrzavanja (2).
   5.3.2.   Emisija onečišćujućih tvari izmjerena metodom iz Priloga III. ne smije prijeći granične vrijednosti propisane u Prilogu VI.
   5.3.3.   Kod motora s turbopunjačom na ispušne plinove koeficijent upijanja kod slobodnog ubrzavanja ne smije prijeći graničnu vrijednost koja je u Prilogu VI. propisana za nazivnu vrijednost protoka zraka koja odgovara najvećoj vrijednosti koeficijenta upijanja izmjerenoj za vrijeme ispitivanja kod stalnih brzina vrtnje uvećanoj za 0,5 m–1.
   5.4.   Dopušteni su istovrijedni mjerni instrumenti. Ako se koristi instrument koji nije naveden u Prilogu VII., treba dokazati njegovu istovrijednost za ispitivani motor.(6.)
   7.   SUKLADNOST PROIZVODNJE
   7.1.   Svaki traktor iz serije mora odgovarati homologiranom tipu traktora s obzirom na dijelove koji utječu na emisiju onečišćujućih tvari iz motora.(7.2.)
   Općenito, sukladnost proizvodnje s obzirom na emisiju onečišćujućih tvari iz dieselovih motora provjerava se na temelju opisa iz priloga certifikata o EEZ homologaciji koji je prikazan u Prilogu X. Osim toga:
   ako se provjera obavlja na vozilu uzetom iz serijske proizvodnje, ispitivanja se provode na sljedeći način:
   7.3.1.1.   ako traktor nije uhodan, on se podvrgava ispitivanju slobodnim ubrzavanjem koje je opisano u Prilogu IV. Smatra se da je vozilo sukladno homologiranom tipu ako utvrđena vrijednost koeficijenta upijanja ne prelazi iznos naveden u homologacijskoj oznaci za više od 0,5 m–1;
   7.3.1.2.   ako vrijednost utvrđena ispitivanjem iz točke 7.3.1.1. prelazi iznos naveden u homologacijskoj oznaci za više od 0,5 m–1, na traktoru tipa koji se ispituje ili njegovom motoru treba provesti ispitivanje kod stalnih brzina vrtnje, kako je opisano u Prilogu III. Izmjerene vrijednosti emisije ne smiju prelaziti granične vrijednosti propisane u Prilogu VI.(8.)    (9.)

      (1)  Tekst priloga sličan je tekstu Uredbe br. 24 Gospodarske komisije UN-a za Europu, a osobito im je zajednička podjela po točkama. Stoga su točke Uredbe br. 24 koje nemaju svoj ekvivalent u ovoj Direktivi informativno naznačene u zagradi.

      (2)  Ispitivanje slobodnim ubrzavanjem provodi se posebice kako bi se dobila referentna vrijednost koja je potrebna tijelima koja ovu metodu primjenjuju za provjeru vozila u uporabi.
   PRILOG II

   PRILOG III.
   ISPITIVANJE KOD STALNIH BRZINA VRTNJE
   1.   UVOD
   1.1.   U ovom je Prilogu opisana metoda za određivanje emisija onečišćujućih tvari kod različitih stalnih brzina vrtnje pri 80 %-tnom opterećenju motora.
   1.2.   Ispitivanje se može provesti na motoru ili na traktoru.
   2.   MJERNI POSTUPAK
   2.1.   Zamućenost ispušnih plinova motora mjeri se dok motor radi stalnom brzinom vrtnje pod 80 %-tnim opterećenjem. Treba provesti šest mjerenja kod brzina vrtnje motora jednoliko raspoređenih između brzine vrtnje kod najveće snage i veće od sljedeće dvije brzine vrtnje motora:

               —

               55 % brzine motora kod najveće snage,

               —

               1 000 o/min.

         Vanjske mjerne točke moraju ležati na granicama gore navedenog razmaka.
   2.2.   Kod dieselovih motora s prednabijanjem kod kojih se kompresor može uključiti po želji i kod kojih se uključivanjem kompresora automatski ubrizgava veća količina goriva; mjerenja treba provesti s prednabijanjem i bez njega.
   Za svaku brzinu vrtnje motora uzima se veća od dvije izmjerene vrijednosti.
   3.   UVJETI ISPITIVANJA
   3.1.   Traktor ili motor

               3.1.1.

               Motor odnosno traktor mora biti predan u dobrom mehaničkom stanju. Motor mora biti uhodan.

               3.1.2.

               Motor se ispituje opremom opisanom u Prilogu II.

               3.1.3.

               Motor treba biti namješten prema podacima proizvođača i podacima iz Priloga II.

               3.1.4.

               Ispušni sustav ne smije propuštati kako se ispušni plinovi ne bi razrijedili.

               3.1.5.

               Motor mora biti u uobičajenim pogonskim uvjetima koje je propisao proizvođač. Posebno temperature rashladne vode i ulja trebaju odgovarati uobičajenim vrijednostima koje je naveo proizvođač.

         3.2.   Gorivo

   Treba koristiti referencijsko gorivo čije su specifikacije navedene u Prilogu V.
   3.3.   Ispitni laboratorij

   3.3.1.   Treba izmjeriti apsolutnu temperaturu T laboratorija, izraženu u kelvinima, i atmosferski tlak H, izražen u torima, te odrediti faktor F pomoću formule:

   3.3.2.   Ispitivanje se smatra valjanim ako je 0,98 ≤ F ≤ 1,02.
   3.4.   Uzorkovanje i mjerni uređaji

   Koeficijent upijanja svjetlosti ispušnih plinova mjeri se instrumentom za mjerenje zamućenosti koji zadovoljava uvjete utvrđene u Prilogu VII. i koji je instaliran u skladu s Prilogom VIII.
   4.   GRANIČNE VRIJEDNOSTI
   4.1.   Za svaku od šest brzina vrtnje motora kod kojih se mjeri koeficijent upijanja sukladno točki 2.1. treba izračunati nazivni protok zraka G izražen u litrama po sekundi pomoću sljedećih formula:

               —

               za dvotaktne motore

               —

               za četverotaktne motore

         gdje je:

               V radni obujam motora izražen u litrama; n je brzina vrtnje motora u okretajima u minuti.

         4.2.   Koeficijent upijanja svjetlosti ispušnih plinova za pojedinu brzinu vrtnje motora ne smije prelaziti graničnu vrijednost navedenu u tablici u Prilogu VI. Ako protok zraka ne odgovara niti jednoj od vrijednosti navedenih u tablici, graničnu vrijednost treba odrediti linearnom interpolacijom.
   PRILOG IV.
   ISPITIVANJE KOD SLOBODNOG UBRZAVANJA
   1.   UVJETI ISPITIVANJA
   Ispitivanje se provodi na traktoru odnosno motoru na kojemu je provedeno ispitivanje kod stalnih brzina vrtnje iz Priloga III.
   1.1.1.   Ako se motor ispituje na ispitnom uređaju, ispitivanje treba provesti što prije nakon ispitivanja zamućenosti kod stalne brzine vrtnje. Posebno temperature rashladne vode i ulja trebaju odgovarati uobičajenim vrijednostima koje je naveo proizvođač.
   1.1.2.   Ako se ispitivanje provodi na traktoru koji miruje, motor prethodno treba dovesti u uobičajene pogonske uvjete vožnjom na cesti. Ispitivanje treba provesti što prije nakon završetka vožnje.
   1.2.   Prostor izgaranja se prije ispitivanja ne smije ohladiti niti zaprljati duljim radom motora u praznom hodu.
   1.3.   Primjenjuju se uvjeti ispitivanja iz točke 3.1., 3.2., i 3.3. Priloga III.
   1.4.   Za uzorkovanje i za mjerne uređaje vrijede uvjeti iz točke 3.4. Priloga III.
   2.   METODE ISPITIVANJA
   2.1.   Ako se ispitivanje provodi na ispitnom uređaju, motor treba otkopčati od kočnice, koju treba nadomjestiti rotirajućim dijelovima mjenjača u neutralnom položaju ili zamašnom masom koja mora što točnije odgovarati tim rotirajućim dijelovima.
   2.2.   Ako se ispitivanje provodi na traktoru, ručica mjenjača treba biti u neutralnom položaju, a motor treba biti priključen na mjenjač.
   2.3.   Dok motor radi u praznom hodu treba brzo stisnuti papučicu snage, ali ne i udarno, tako da se u pumpi za ubrizgavanje postigne najveća dobava. Taj položaj treba održavati dok motor ne dostigne najveću brzinu vrtnje i počne djelovati regulator. Čim se dostigne ta brzina, papučicu treba otpustiti dok motor ponovno ne postigne brzinu praznog hoda i uređaj za mjerenje zamućenosti dođe u odgovarajuće stanje.
   2.4.   Postupak iz točke 2.3. treba ponoviti najmanje šest puta kako bi se pročistio ispušni sustav te po potrebi namjestili mjerni uređaji. Treba bilježiti najveće vrijednosti zamućenosti kod svakog ubrzanja dok se ne dobiju ustaljene vrijednosti. Pritom se ne uzimaju u obzir vrijednosti zabilježene za vrijeme rada motora u praznom hodu nakon svakog ubrzanja. Zabilježene se vrijednosti smatraju ustaljenima ako se u četiri uzastopna mjerenja dobiju vrijednosti unutar pojasa od 0,25 m–1 koje ne čine padajući niz. Upisuje se koeficijent upijanja XM koji odgovara aritmetičkoj sredini te četiri vrijednosti.
   Za motore s prednabijanjem vrijede sljedeći posebni zahtjevi:
   2.5.1.   Kod motora s prednabijanjem kod kojih je kompresor spojen s motorom odnosno dobiva pogon od motora mehaničkim putem i može se isključiti treba provesti dva potpuna mjerna ciklusa s prethodnim ubrzavanjima, pri čemu je kod jednog mjernog ciklusa kompresor uključen, a kod drugog isključen. Upisuje se viši od dva dobivena rezultata mjerenja.
   2.5.2.   Kod motora s prednabijanjem kod kojih se kompresor može isključiti s vozačkog mjesta pomoću paralelnog spoja, ispitivanje treba provesti sa i bez paralelnog spoja. Upisuje se viši od dva dobivena rezultata mjerenja.
   3.   ODREĐIVANJE ISPRAVLJENE VRIJEDNOSTI KOEFICIJENTA UPIJANJA
   3.1.   Oznake

               XM

               =

               vrijednost koeficijenta upijanja kod slobodnog ubrzavanja izmjerena na način opisan u točki 2.4. ovog Priloga;

               XL

               =

               ispravljena vrijednost koeficijenta upijanja kod slobodnog ubrzavanja;

               SM

               =

               vrijednost koeficijenta upijanja kod stalne brzine vrtnje (Prilog III. točka 2.1.) koja je kod istog nazivnog protoka zraka najbliža propisanoj graničnoj vrijednosti;

               SL

               =

               vrijednost koeficijenta upijanja (Prilog III. točka 4.2.) koja je propisana za nazivni protok zraka u mjernoj točki u kojoj je izmjerena vrijednost SM;

               L

               =

               stvarna duljina zrake svjetlosti u uređaju za mjerenje zamućenosti.

         3.2.   Ako se koeficijenti upijanja izraze u m–1, a stvarna duljina zrake svjetlosti u metrima, tada je ispravljena vrijednost XL jednaka manjemu od iznosa dobivenih pomoću sljedeća dva izraza:

       odnosno
   PRILOG V.
   TEHNIČKE ZNAČAJKE REFERENCIJSKOG GORIVA PROPISANE ZA HOMOLOGACIJSKA ISPITIVANJA I PROVJERU SUKLADNOSTI PROIZVODNJE

               Granične vrijednosti i mjerne jedinice

               Metoda

               Gustoća 15/4 °C

               0,830 ± 0,005

               ASTM D 1298-67

               Destilacija

               ASTM D 86-67

               50 %

               min. 245 °C

               90 %

               330 ± 10 °C

               Najviše vrelište

               maks. 370 °C

               Cetanski broj

               54 ± 3

               ASTM D 976-66

               Kinematska viskoznost kod 100 °F

               3 ± 0,5 cSt

               ASTM D 445-65

               Sadržaj sumpora

               0,4 ± 0,1 % težine

               ASTM D 129-64

               Plamište

               min 55 °C

               ASTM D 93-71

               Točka zamućenja

               maks. – 7 °C

               ASTM D 2500-66

               Anilinska točka

               69 ± 5 °C

               ASTM D 611-64

               Udio ugljika u 10 % ostatka

               maks. 0,2 % težine

               ASTM D 524-64

               Sadržaj pepela

               maks. 0,01 % težine

               ASTM D 482-63

               Sadržaj vode

               maks. 0,05 % težine

               ASTM D 95-70

               Korozija bakra kod 100 °C

               maks. 1

               ASTM D 130-68

               Donja toplinska vrijednost

               ASTM D 2-68
               (Ap. VI.)

               Kiselinski broj

               nula mg KOH/g

               ASTM D 974-64

                  Napomena: Smije se koristiti samo gorivo na osnovi izravnih destilata; ono ne mora biti odsumporeno; gorivo ne smije sadržavati dodatke.

         PRILOG VI.
   GRANIČNE VRIJEDNOSTI ZA ISPITIVANJE KOD STALNIH BRZINA VRTNJE

                  Nazivni protok zraka G

               litra/sekunda

                  Koeficijent upijanja k

               m-1

               ≤ 42

               2,26

               45

               2,19

               50

               2,08

               55

               1,985

               60

               1,90

               65

               1,84

               70

               1,775

               75

               1,72

               80

               1,665

               85

               1,62

               90

               1,575

               95

               1,535

               100

               1,495

               105

               1,465

               110

               1,425

               115

               1,395

               120

               1,37

               125

               1,345

               130

               1,32

               135

               1,30

               140

               1,27

               145

               1,25

               150

               1,225

               155

               1,205

               160

               1,19

               165

               1,17

               170

               1,155

               175

               1,14

               180

               1,125

               185

               1,11

               190

               1,095

               195

               1,08

               ≥ 200

               1,065

                  Napomena: Gornje su vrijednosti zaokružene na najbližih 0,01 ili 0,005; to ipak ne znači da se i mjerenje mora provesti s tim stupnjem točnosti.

         PRILOG VII.
   ZNAČAJKE UREĐAJA ZA MJERENJE ZAMUĆENOSTI
   1.   PODRUČJE PRIMJENE
   U ovom se Prilogu određuju uvjeti koje moraju zadovoljiti uređaji za mjerenje zamućenosti koji se koriste kod ispitivanja iz priloga III. i IV.
   2.   OSNOVNI ZAHTJEVI ZA UREĐAJE ZA MJERENJE ZAMUĆENOSTI

               2.1.

               Ispitivani se plin mora nalaziti u komori čije unutarnje stjenke ne reflektiraju svjetlost.

               2.2.

               Kod određivanja stvarne duljine puta svjetlosti kroz plin treba uzeti u obzir moguće utjecaje uređaja za zaštitu izvora svjetla i fotočlanka. Ta stvarna duljina treba biti prikazana na uređaju.

               2.3.

               Pokazni dio uređaja za mjerenje zamućenosti mora imati dvije mjerne ljestvice, jednu u apsolutnim jedinicama upijanja svjetlosti od 0 do ∞ (m–1) i drugu s linearnom podjelom od 0 do 100; obje ljestvice moraju obuhvaćati područje od 0, kod punog protoka svjetlosti, do najveće vrijednosti na ljestvici, kod potpunog zamračenja.

         3.   KONSTRUKCIJSKI ZAHTJEVI
   3.1.   Općenito

   Uređaj za mjerenje zamućenosti mora biti konstruiran na način da u pogonskim uvjetima stalne brzine vrtnje dimna komora bude ispunjena dimom jednolike zamućenosti.
   3.2.   Dimna komora i kućište uređaja za mjerenje zamućenosti

               3.2.1.

               Raspršeno svjetlo koje pada na fotočlanak uslijed unutarnjih refleksija odnosno raspršenja svjetlosti treba svesti na najmanju moguću mjeru (npr. zagasito crnim premazom unutarnjih površina i prikladnim općim rasporedom).

               3.2.2.

               Optička svojstva moraju biti takva da zbroj vrijednosti raspršivanja i refleksije ne prelazi jednu jedinicu linearne ljestvice kad je dimna komora ispunjena dimom čiji koeficijent upijanja iznosi približno 1,7 m–1.

         3.3.   Izvor svjetla

   Izvor svjetla je žarulja čija temperatura boje iznosi između 2 800 i 3 250 K.
   3.4.   Prijamnik

               3.4.1.

               Prijamnik se sastoji od fotočlanka čija je spektralna osjetljivost prilagođena krivulji osjetljivosti na svjetlinu ljudskog oka (najveća osjetljivost između 550 i 570 nm; manje od 4 % te najveće osjetljivosti ispod 430 nm i iznad 680 nm).

               3.4.2.

               Električna shema, uključujući pokazni uređaj, mora biti takva da je struja koja izlazi iz fotočlanka linearna funkcija jakosti primljene svjetlosti unutar područja radnih temperatura fotočlanka.

         3.5.   Mjerne ljestvice

   3.5.1.   Koeficijent upijanja svjetlosti k izračunava se pomoću formule , gdje je L stvarna duljina puta upijanja svjetlosti, Φo ulazni svjetlosni tok, a Φ izlazni svjetlosni tok.
   Ako se stvarna duljina L određenog tipa uređaja za mjerenje zamućenosti ne može odrediti izravno iz njegove geometrije, stvarna se duljina određuje na jedan od sljedećih načina:

               —

               metodom iz točke 4. ovog Priloga, ili

               —

               korelacijom s drugim tipom uređaja za mjerenje zamućenosti čija je stvarna duljina poznata.

         3.5.2.   Odnos između linearne ljestvice s podjelom od 0 do 100 i koeficijenta upijanja k izražava se formulom:
   gdje je N vrijednost očitana na linearnoj ljestvici, a k odgovarajuća vrijednost koeficijenta upijanja.
   3.5.3.   Pokazni dio uređaja za mjerenje zamućenosti mora omogućiti očitavanje koeficijenta upijanja od 1,7 m–1 točnošću od 0,025 m–1.
   3.6.   Ugađanje i ispitivanje mjernog uređaja

               3.6.1.

               Električni krug fotočlanka i pokaznog uređaja mora biti namjestiv na način da se kazaljka može postaviti na nulu kad svjetlosni tok prolazi kroz dimnu komoru ispunjenu čistim zrakom ili kroz komoru istovjetnih svojstava.

               3.6.2.

               Kad je žarulja isključena i električni krug otvoren ili kratko spojen, mjerna ljestvica mora pokazivati koeficijent upijanja ∞ i mora ostati na toj vrijednosti i nakon ponovnog uključivanja električnog kruga.

               3.6.3.

               Treba provesti sljedeću posrednu provjeru: u dimnu se komoru postavi filtar koji predstavlja plin poznatog koeficijenta upijanja svjetlosti k, koji je izmjeren na način opisan u točki 3.5.1. i iznosi između 1,6 m–1 i 1,8 m–1. Vrijednost k mora biti poznata s točnošću od 0,025 m–1. Provjerom se treba uvjeriti da se ta vrijednost ne razlikuje za više od 0,05 m–1 od vrijednosti očitane na pokaznom uređaju kad se filtar umetne između izvora svjetlosti i fotočlanka.

         3.7.   Vrijeme odziva uređaja za mjerenje zamućenosti

               3.7.1.

               Vrijeme odziva električnog mjernog kruga, a to je vrijeme u kojemu kazaljka dostigne 90 % krajnje vrijednosti ljestvice ako se ispred fotočlanka postavi potpuno neproziran zaslon, iznosi 0,9 do 1,1 sekundi.

               3.7.2.

               Prigušenje električnog mjernog kruga mora biti takvo da prvo nadvišenje iznad konačnog ustaljenog očitanja nakon svake trenutačne promjene ulazne vrijednosti (npr. kod umetanja umjernog filtra) ne iznosi više od 4 % te vrijednosti izražene u jedinicama linearne ljestvice.

               3.7.3.

               Vrijeme odziva uređaja za mjerenje zamućenosti uvjetovano fizikalnim pojavama u dimnoj komori je vrijeme koje protekne između početka ulaženja plina u mjerni uređaj i potpune napunjenosti dimne komore; ono ne smije biti duže od 0,4 sekunde.

               3.7.4.

               Ove se odredbe primjenjuju isključivo na uređaje za mjerenje zamućenosti koji se koriste za mjerenje zamućenosti kod slobodnog ubrzavanja.

         3.8.   Tlak mjerenog plina i zraka za propuhivanje

               3.8.1.

               Tlak ispušnih plinova u dimnoj komori ne smije odstupati od atmosferskog tlaka za više od 735 Pa.

               3.8.2.

               Ako mjereni plin ima koeficijent upijanja 1,7 m–1, kolebanja tlaka plina i zraka za propuhivanje ne smiju prouzročiti promjene koeficijenta upijanja veće od 0,05 m–1.

               3.8.3.

               Uređaj za mjerenje zamućenosti mora biti opremljen odgovarajućim uređajima za mjerenje tlaka u dimnoj komori.

               3.8.4.

               Proizvođač uređaja treba navesti granice dopuštenih kolebanja tlaka plina i zraka za propuhivanje u dimnoj komori.

         3.9.   Temperatura mjerenog plina

               3.9.1.

               Temperatura mjerenog plina mora u svakoj točki dimne komore biti između 70 °C i najviše temperature koju je naveo proizvođač uređaja za mjerenje zamućenosti, tako da očitanja u tom temperaturnom području ne kolebaju više od 0,1 m–1 kad je komora ispunjena plinom koji ima koeficijent upijanja od 1,7 m–1.

               3.9.2.

               Uređaj za mjerenje zamućenosti mora biti opremljen prikladnim uređajima za mjerenje temperature u dimnoj komori.

         4.   STVARNA DULJINA „L” UREĐAJA ZA MJERENJE ZAMUĆENOSTI
   4.1.   Općenito

               4.1.1.

               Kod nekih tipova uređaja za mjerenje zamućenosti plinovi između izvora svjetla i fotočlanka odnosno između prozirnih dijelova koji štite izvor svjetla i fotočlanak ne pokazuju jednoliku zamućenost. U takvim je slučajevima stvarna duljina L jednaka duljini stupca plina s jednolikom zamućenošću koji dovodi do jednakog upijanja svjetlosti kao kad plin ulazi u uređaj za mjerenje zamućenosti uobičajenim putem.

               4.1.2.

               Stvarna duljina puta upijanja svjetlosti dobiva se usporedbom očitanja N mjernog uređaja koji normalno radi s očitanjem N0 uređaja za mjerenje zamućenosti koji je tako prilagođen da ispitni plin ispunjava točno određenu duljinu L0.

               4.1.3.

               Za ispravljanje ništice treba primijeniti usporedna očitanja u brzome slijedu.

         4.2.   Postupak procjene stvarne duljine L

   4.2.1.   Ispitni plin je ispušni plin jednolike zamućenosti odnosno plin koji upija svjetlost i čija je gustoća približno jednaka gustoći ispušnih plinova.
   4.2.2.   Na uređaju za mjerenje zamućenosti treba točno odrediti stupac duljine L0 koji se može jednoliko ispuniti ispitnim plinovima i čije su osnovice približno okomite na pravac zrake svjetlosti. Duljina L0 mora približno odgovarati pretpostavljenoj stvarnoj duljini uređaja za mjerenje zamućenosti.
   4.2.3.   Treba izmjeriti srednju temperaturu ispitnih plinova u dimnoj komori.
   4.2.4.   Po potrebi se u vod za oduzimanje može radi prigušivanja oscilacija ugraditi dovoljno velika ekspanzijska posuda kompaktne konstrukcije koja treba biti što bliže sondi za uzimanje uzorka. Može se ugraditi i hladnjak. Ugradnja ekspanzijske posude i hladnjaka ne smije značajno utjecati na sastav ispušnih plinova.
   Ispitivanje za određivanje stvarne duljine sastoji se u tome da se uzorak ispitnog plina najprije propusti kroz uređaj za mjerenje zamućenosti koji normalno radi, a zatim kroz taj isti uređaj prilagođen na način opisan u točki 4.1.2.
   4.2.5.1.   Očitanja uređaja za mjerenje zamućenosti treba za vrijeme ispitivanja bilježiti pomoću uređaja čije je vrijeme odziva jednako ili kraće od vremena odziva uređaja za mjerenje zamućenosti.
   4.2.5.2.   Kod normalnog rada uređaja za mjerenje zamućenosti linearna ljestvica uređaja pokazuje vrijednost N, a očitanje srednje temperature plinova je vrijednost T izražena u kelvinima.
   4.2.5.3.   Kad je poznata duljina L0 ispunjena istim ispitnim plinom, linearna ljestvica uređaja pokazuje vrijednost N0, a očitanje srednje temperature plinova je vrijednost T0 izražena u kelvinima.
   4.2.6.   Stvarna duljina jednaka je:
   4.2.7.   Ispitivanje treba ponoviti s najmanje četiri ispitna plina tako da se dobiju očitanja koja na linearnoj ljestvici leže na jednolikim razmacima između 20 i 80.
   4.2.8.   Stvarna duljina L uređaja za mjerenje zamućenosti jednaka je aritmetičkoj sredini stvarnih duljina dobivenih na način opisan u točki 4.2.6. za svaki od ispitnih plinova.
   PRILOG VIII.
   INSTALACIJA I UPORABA UREĐAJA ZA MJERENJE ZAMUĆENOSTI
   1.   PODRUČJE PRIMJENE
   U ovom je Prilogu opisana instalacija i uporaba uređaja za mjerenje zamućenosti kod ispitivanja iz priloga III. i IV.
   2.   UREĐAJ ZA MJERENJE ZAMUĆENOSTI S DJELOMIČNIM PROTOKOM ISPUŠNIH PLINOVA
   2.1.   Instalacija za ispitivanja kod stalnih brzina vrtnje

               2.1.1.

               Omjer poprečnog presjeka sonde i poprečnog presjeka ispušne cijevi ne smije biti manji od 0,05. Protutlak u ispušnoj cijevi mjeren na mjestu ulaska sonde ne smije biti viši od 735 Pa.

               2.1.2.

               Sonda se sastoji od cijevi položene u os ispušne cijevi (odnosno produžne cijevi ako je to potrebno) s otvorenim krajem prema naprijed. Ona se mora nalaziti na mjestu gdje je razdioba dima približno jednolika. Kako bi se to postiglo, sonda mora biti smještena što dublje u ispušnoj odnosno produžnoj cijevi tako da, ako je D promjer ispušne cijevi na izlazu, kraj sonde bude smješten u ravnome dijelu duljine najmanje 6 D od mjesta uzimanja uzorka u smjeru suprotnom od strujanja i 3 D od mjesta uzimanja uzorka u smjeru strujanja. Ako se koristi produžna cijev, zrak ne smije ulaziti u spojno mjesto.

               2.1.3.

               Tlak u ispušnoj cijevi i pad tlaka u vodovima za oduzimanje moraju biti takvi da sonda uzima uzorak koji je u bitnome istovrijedan uzorku koji bi se dobio izokinetičkim oduzimanjem.

               2.1.4.

               Po potrebi se u vod za oduzimanje može radi prigušivanja oscilacija ugraditi dovoljno velika ekspanzijska posuda kompaktne konstrukcije koja treba biti što bliže sondi za uzimanje uzorka. Može se ugraditi i hladnjak. Ugradnja ekspanzijske posude i hladnjaka ne smije značajno utjecati na sastav ispušnih plinova.

               2.1.5.

               Kako bi se povećao tlak oduzetog plina u ispušnu se cijev može ugraditi prigušna zaklopka ili drugo sredstvo, koje treba postaviti na udaljenosti od najmanje 3 D od mjesta uzimanja uzorka u smjeru strujanja.

               2.1.6.

               Cijevni vodovi između sonde, hladnjaka, ekspanzijske posude (ako je potrebna) i uređaja za mjerenje zamućenosti trebaju biti što kraći i moraju zadovoljavati zahtjeve tlaka i temperature navedene u točkama 3.8. i 3.9. Priloga VII. Cijev treba položiti prema gore od mjesta oduzimanja do uređaja za mjerenje zamućenosti, izbjegavajući oštre pregibe u kojima bi se mogla nakupljati čađa. Ako u uređaj za mjerenje zamućenosti nije ugrađen premosni ventil, treba ga ugraditi ispred uređaja.

               2.1.7.

               Tijekom ispitivanja treba provjeriti jesu li ispunjeni zahtjevi tlaka iz točke 3.8. Priloga VII. i zahtjevi vezani uz temperaturu mjerne komore iz točke 3.9. Priloga VII.

         2.2.   Instalacija za ispitivanja kod slobodnog ubrzavanja

               2.2.1.

               Omjer poprečnog presjeka sonde i poprečnog presjeka ispušne cijevi ne smije biti manji od 0,05. Protutlak u ispušnoj cijevi mjeren na mjestu ulaska sonde ne smije biti viši od 735 Pa.

               2.2.2.

               Sonda se sastoji od cijevi položene u os ispušne cijevi (odnosno produžne cijevi ako je to potrebno) s otvorenim krajem prema naprijed. Ona se mora nalaziti na mjestu gdje je razdioba dima približno jednolika. Kako bi se to postiglo, sonda mora biti smještena što dublje u ispušnoj odnosno produžnoj cijevi tako da, ako je D promjer ispušne cijevi na izlazu, kraj sonde bude smješten u ravnome dijelu duljine najmanje 6 D od mjesta uzimanja uzorka u smjeru suprotnom od strujanja i 3 D od mjesta uzimanja uzorka u smjeru strujanja. Ako se koristi produžna cijev, zrak ne smije ulaziti u spojno mjesto.

               2.2.3.

               Sustav uzorkovanja mora biti takav da tlak uzorka u uređaju za mjerenje zamućenosti kod svih brzina vrtnje motora bude u granicama navedenima u točki 3.8.2. Priloga VII. To se može provjeriti na način da se utvrdi tlak uzorka kod praznog hoda motora i kod najveće brzine vrtnje u neopterećenom stanju. Ovisno o svojstvima uređaja za mjerenje zamućenosti, tlak uzorka se može regulirati prigušnicom ili zaklopkom u ispušnoj odnosno produžnoj cijevi. Neovisno o tome koja se metoda koristi, protutlak u ispušnoj cijevi na mjestu ulaska sonde ne smije biti viši od 735 Pa.

               2.2.4.

               Cijevni vodovi do uređaja za mjerenje zamućenosti trebaju biti što kraći. Cijev treba položiti prema gore od mjesta oduzimanja do uređaja za mjerenje zamućenosti, izbjegavajući oštre pregibe u kojima bi se mogla nakupljati čađa. Ispred uređaja za mjerenje zamućenosti može se ugraditi premosni ventil kako bi se uređaj izolirao od struje ispušnih plinova u vremenu dok se ne provodi mjerenje.

         3.   UREĐAJ ZA MJERENJE ZAMUĆENOSTI S POTPUNIM PROTOKOM ISPUŠNIH PLINOVA
   Prilikom ispitivanja kod stalnih brzina vrtnje i kod slobodnog ubrzavanja treba se pridržavati sljedećih općih mjera predostrožnosti:

               3.1.

               u spojeve vodova između ispušne cijevi i uređaja za mjerenje zamućenosti ne smije ulaziti zrak izvana;

               3.2.

               cijevni vodovi do uređaja za mjerenje zamućenosti trebaju biti što kraći, kao kod mjernih uređaja s djelomičnim protokom ispušnih plinova. Cijevi treba položiti prema gore od ispušne cijevi do uređaja za mjerenje zamućenosti, izbjegavajući oštre pregibe u kojima bi se mogla nakupljati čađa. Ispred uređaja za mjerenje zamućenosti može se ugraditi premosni ventil kako bi se uređaj izolirao od struje ispušnih plinova u vremenu dok se ne provodi mjerenje;

               3.3.

               ispred uređaja za mjerenje zamućenosti se prema potrebi može ugraditi uređaj za hlađenje.

         PRILOG IX.
   PRIMJER OZNAKE ISPRAVLJENOG KOEFICIJENTA UPIJANJA

   PRILOG X.


title: Direktiva 2014/35/EU Europskog parlamenta i Vijeća od 26. veljače 2014. o usklađivanju zakonodavstava država članica u odnosu na stavljanje na raspolaganje na tržištu električne opreme namijenjene za uporabu unutar određenih naponskih granica  Tekst značajan za EGP

text:
               29.3.2014

               HR

               Službeni list Europske unije

               L 96/357

         DIREKTIVA 2014/35/EU EUROPSKOG PARLAMENTA I VIJEĆA
   od 26. veljače 2014.
   o usklađivanju zakonodavstava država članica u odnosu na stavljanje na raspolaganje na tržištu električne opreme namijenjene za uporabu unutar određenih naponskih granica
   (preinačena)
   (Tekst značajan za EGP)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 114.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskoga gospodarskog i socijalnog odbora (1),
   u skladu s redovnim zakonodavnim postupkom (2),
   budući da:

               (1)

               Potrebno je više izmjena Direktive 2006/95/EZ Europskog parlamenta i Vijeća od 12. prosinca 2006. o usklađivanju zakonodavstava država članica o električnoj opremi namijenjenoj za uporabu unutar određenih naponskih granica (3). Radi jasnoće navedenu Direktivu trebalo bi preinačiti.

               (2)

               Uredbom (EZ) br. 765/2008 Europskog parlamenta i Vijeća od 9. srpnja 2008. o utvrđivanju zahtjeva za akreditaciju i nadzor tržišta u vezi sa stavljanjem na tržište proizvoda (4) utvrđuju se pravila za akreditaciju tijela za ocjenjivanje sukladnosti, određuje okvir za nadzor tržišta proizvoda i kontrolu proizvoda iz trećih zemalja te se utvrđuju opća načela za oznaku CE.

               (3)

               Odlukom br. 768/2008/EZ Europskog parlamenta i Vijeća od 9. srpnja 2008. o zajedničkom okviru za stavljanje proizvoda na tržište (5) utvrđuju se zajednička načela i referentne odredbe za primjenu u cjelokupnom sektorskom zakonodavstvu kako bi se stvorio ujednačen temelj za reviziju ili preinaku navedenog zakonodavstva. Direktivu 2006/95/EZ trebalo bi stoga prilagoditi navedenoj Odluci.

               (4)

               Ova Direktiva obuhvaća električnu opremu namijenjenu za uporabu unutar određenih naponskih granica koja je pri stavljanju na tržište nova na tržištu Unije; to znači da je ili nova električna oprema koju je izradio proizvođač s poslovnim nastanom u Uniji ili električna oprema, bilo nova ili rabljena, uvezena iz treće zemlje.

               (5)

               Ova Direktiva trebala bi se primjenjivati na sve oblike opskrbe, uključujući prodaju na daljinu.

               (6)

               Gospodarski subjekti trebali bi biti odgovorni za sukladnost električne opreme s ovom Direktivom, i to u vezi s njihovom ulogom u dobavljačkom lancu, kako bi se osigurala visoka razina zaštite javnih interesa, kao što su zdravlje i sigurnost osoba, domaćih životinja i imovine te pošteno tržišno natjecanje na tržištu Unije.

               (7)

               Svi gospodarski subjekti koji sudjeluju u opskrbnom i distribucijskom lancu trebali bi poduzeti odgovarajuće mjere kako bi osigurali da stavljaju na raspolaganje na tržištu samo onu električnu opremu koja je sukladna s ovom Direktivom. Treba utvrditi jasnu i proporcionalnu podjelu obveza koje odgovaraju ulozi svakog gospodarskog subjekta u opskrbnom i distribucijskom lancu.

               (8)

               Kako bi se olakšala komunikacija između gospodarskih subjekata, tijela za nadzor tržišta i potrošača, države članice trebale bi poticati gospodarske subjekte da osim poštanske adrese navode i internetsku stranicu.

               (9)

               S obzirom na to da detaljno poznaje postupak oblikovanja i proizvodnje, proizvođač je najprimjereniji za provedbu postupka ocjenjivanja sukladnosti. Stoga bi ocjenjivanje sukladnosti trebalo ostati samo obaveza proizvođača. U ovoj Direktivi ne postoji postupak ocjenjivanja sukladnosti koji zahtijeva posredovanje prijavljenog tijela.

               (10)

               Potrebno je osigurati da je električna oprema koja dolazi na tržište Europske unije iz trećih zemalja u skladu s ovom Direktivom, a posebno da su proizvođači proveli odgovarajuće postupke ocjenjivanja sukladnosti te električne opreme. Stoga bi trebalo odrediti da uvoznici osiguraju sukladnost električne opreme koju stavljaju na tržište sa zahtjevima ove Direktive te da ne stavljaju na tržište električnu opremu koja nije u skladu s tim zahtjevima ili koja predstavlja rizik. Trebalo bi i donijeti odredbu prema kojoj bi uvoznici osigurali da je proveden postupak ocjenjivanja sukladnosti te da su označavanje električne opreme i dokumentacija proizvođača dostupni za inspekciju nadležnih nacionalnih tijela.

               (11)

               Kod stavljanja električne opreme na tržište svaki uvoznik bi trebao na električnoj opremi navesti svoje ime, registrirano trgovačko ime ili registriranu trgovačku oznaku i poštansku adresu na kojoj je dostupan. Iznimke bi trebalo omogućiti za slučajeve kada to ne dopušta veličina ili vrsta električne opreme. To obuhvaća slučajeve u kojima uvoznik mora otvoriti ambalažu kako bi na električnoj opremi naveo svoje ime i adresu.

               (12)

               Distributer stavlja električnu opremu na raspolaganje na tržištu nakon što ju je na tržište stavio proizvođač ili uvoznik, te bi trebao djelovati vodeći računa o tome da njegovo rukovanje električnom opremom nema negativan učinak na sukladnost električne opreme.

               (13)

               Svaki gospodarski subjekt koji na tržište stavlja električnu opremu pod svojim imenom ili trgovačkom oznakom ili preinači električnu opremu na takav način da bi to moglo utjecati na sukladnost s ovom Direktivom, trebalo bi smatrati proizvođačem i trebao bi preuzeti obaveze proizvođača.

               (14)

               Budući da su blizu tržišta, distributeri i uvoznici trebali bi biti uključeni u zadaće nadzora nad tržištem koje provode nadležna nacionalna tijela i pripremljeni za aktivno sudjelovanje te navedenim tijelima dostaviti sve potrebne informacije u vezi s određenom električnom opremom.

               (15)

               Osiguranje mogućnosti praćenja električne opreme tijekom cijelog opskrbnog lanca pomaže u pojednostavljenju i povećanju učinkovitosti nadzora tržišta. Učinkovit sustav sljedivosti tijelima za nadzor nad tržištem olakšava praćenje gospodarskih subjekata koji su nesukladnu električnu opremu učinili dostupnom na tržištu. Tijekom zadržavanja informacija koje se zahtijevaju u okviru ove Direktive radi identificiranja ostalih gospodarskih subjekata, gospodarski subjekti nisu obvezni ažurirati takve informacije koje se odnose na ostale gospodarske subjekte koji su ih opskrbili električnom opremom ili koje su oni opskrbili električnom opremom.

               (16)

               Ova Direktiva trebala bi biti ograničena na izražavanje sigurnosnih ciljeva. Kako bi se olakšalo ocjenjivanje sukladnosti s tim ciljevima, potrebno je utvrditi pretpostavke sukladnosti električne opreme koja je sukladna usklađenim normama donesenim u skladu s Uredbom (EU) br. 1025/2012 Europskog parlamenta i Vijeća od 25. listopada 2012. o europskoj normizaciji (6) u svrhu određivanja detaljnih tehničkih specifikacija navedenih ciljeva.

               (17)

               Uredbom (EU) br. 1025/2012 utvrđuje se postupak za prigovore na usklađene norme kad navedene norme ne zadovoljavaju u potpunosti sigurnosne ciljeve navedene u ovoj Direktivi.

               (18)

               Usklađene norme relevantne za ovu Direktivu također bi trebale uzeti u obzir Konvenciju Ujedinjenih naroda o pravima osoba s invaliditetom (7).

               (19)

               Slobodno kretanje električne opreme za koju ne postoje usklađene norme trebalo bi se postići primjenom sigurnosnih odredaba međunarodnih normi koje je utvrdila Međunarodna elektrotehnička komisija ili primjenom nacionalnih normi.

               (20)

               Kako bi se gospodarskim subjektima omogućilo da pokažu i nadležnim tijelima da osiguraju sukladnost električne opreme koja je stavljena na raspolaganje na tržištu sa sigurnosnim zahtjevima, potrebno je utvrditi postupke ocjenjivanja sukladnosti. Odlukom br. 768/2008/EZ određuju se moduli za postupke ocjenjivanja sukladnosti koji uključuju postupke od najmanje strogog do najstrožeg, razmjerno razini rizika i razini potrebne sigurnosti. Da bi se osigurao međusektorski sklad i izbjegle ad hoc varijante, postupke ocjenjivanja sukladnosti trebalo bi izabrati među navedenim modulima.

               (21)

               Proizvođači bi trebali pripremiti EU izjavu o sukladnosti kako bi se utvrdile informacije koje se zahtijevaju u okviru ove Direktive o sukladnosti električne opreme s ovom Direktivom i drugim mjerodavnim zakonodavstvom Unije o usklađivanju.

               (22)

               Radi osiguranja učinkovitog pristupa informacijama u svrhu nadzora nad tržištem, informacije potrebne za utvrđivanje svih važećih akata Unije trebale bi biti dostupne u jedinstvenoj EU izjavi o sukladnosti. Radi smanjenja administrativnog opterećenja gospodarskih subjekata, ta jedinstvena EU izjava o sukladnosti može biti dokumentacija sastavljena od relevantnih pojedinačnih izjava o sukladnosti.

               (23)

               Oznaka CE koja označava sukladnost električne opreme, vidljiva je posljedica cijelog postupka koji obuhvaća ocjenjivanje suglasnosti u širem smislu. Opća načela za oznaku CE utvrđena su Uredbom (EZ) br. 765/2008. Pravila za stavljanje oznake CE trebala bi se utvrditi ovom Direktivom.

               (24)

               Da bi se osigurala pravna sigurnost, potrebno je pojasniti da se pravila utvrđena Uredbom (EZ) br. 765/2008 o nadzoru nad tržištem Unije i kontroli proizvoda koja ulaze na tržište Unije primjenjuju na električnu opremu. Ovom se Direktivom državama članicama ne smije onemogućiti izbor nadležnih tijela za obavljanje tih zadataka.

               (25)

               Države članice trebale bi poduzeti sve odgovarajuće mjere kojima bi osigurale da se električna oprema može staviti na tržište samo ako ne ugrožava zdravlje i sigurnost osoba i ako se pravilno pohranjuje i koristi za predviđenu namjenu, ili pod uvjetima koji se mogu predvidjeti u razumnim okvirima. Električna oprema bi se trebala smatrati nesukladnom s sigurnosnim ciljevima ove Direktive samo pod uvjetima korištenja predviđenim u razumnim okvirima, tj. kad takvo korištenje može proizlaziti iz dopuštenog i lako predvidljivog ljudskog ponašanja.

               (26)

               Direktivom 2006/95/EZ već je osiguran zaštitni postupak koji se primjenjuje samo u slučaju neslaganja između država članica oko mjera koje poduzima država članica. Da bi se povećala transparentnost i skratilo vrijeme postupka, neophodno je poboljšati postojeći postupak uz zaštitnu klauzulu u svrhu povećanja učinkovitosti i na temelju ekspertiza dostupnih u državama članicama.

               (27)

               Postojeći sustav trebalo bi dopuniti postupkom kojim bi se zainteresirane strane obavješćivale o planiranim mjerama u pogledu električne opreme koja predstavlja rizik za zdravlje ili sigurnost ljudi ili domaćih životinja ili imovine. Tijelima za nadzor tržišta trebao bi omogućiti da u suradnji s određenim gospodarskim subjektima u pogledu takve električne opreme djeluju u ranijoj fazi.

               (28)

               Kad se države članice i Komisija slažu o opravdanosti mjere koju poduzima država članica, daljnje sudjelovanje Komisije nije potrebno, osim u slučajevima kad je nesukladnost posljedica nedostataka usklađenih normi.

               (29)

               Da bi se osigurali jednaki uvjeti za provedbu ove Direktive, provedbene ovlasti trebalo bi dodijeliti Komisiji. Te bi se ovlasti trebale provoditi u skladu s Uredbom (EU) br. 182/2011 Europskog parlamenta i Vijeća od 16. veljače 2011. kojom se utvrđuju pravila i opća načela u vezi s mehanizmima država članica za kontrolu izvršavanja provedbenih ovlasti Komisije (8).

               (30)

               Postupak ispitivanja trebao bi se koristiti za donošenje provedbenih akata u odnosu na sukladnost električne opreme koja predstavlja rizik za zdravlje ili sigurnost osoba ili za druge aspekte zaštite javnog interesa.

               (31)

               Komisija bi trebala donijeti odmah primjenjive provedbene akte ako, u valjano utemeljenim slučajevima koji se odnose na sukladnost električne opreme koja predstavlja rizik za zdravlje ili sigurnost osoba, ili za domaće životinje ili imovinu, to zahtijevaju krajnje hitni razlozi.

               (32)

               U skladu s ustaljenom praksom, odbor osnovan ovom Direktivom može imati korisnu ulogu u ispitivanju pitanja koja se odnose na primjenu ove Direktive i koja su postavili ili njegov predsjedavajući ili predstavnik države članice u skladu s poslovnikom.

               (33)

               Kada se ispituju pitanja povezana s ovom Direktivom, različita od njezine provedbe ili njezina kršenja, tj. u stručnoj skupini Komisije, Europski parlament trebao bi u skladu s postojećom praksom dobiti potpune informacije i dokumentaciju te, ako je potrebno, poziv za sudjelovanje na tim sastancima.

               (34)

               Komisija bi trebala provedbenim aktima i, s obzirom na njihove posebne značajke, djelujući bez primjene Uredbe (EU) br. 182/2011, utvrditi jesu li mjere koje su države članice poduzele u pogledu nesukladnosti električne opreme opravdane ili ne.

               (35)

               Države članice trebale bi utvrditi pravila o sankcijama koje se primjenjuju za kršenje odredaba nacionalnog prava donesenima u skladu s ovom Direktivom i osigurati da se ta pravila provode. Predviđene sankcije trebale bi biti učinkovite, proporcionalne i odvraćajuće.

               (36)

               Treba utvrditi razumna prijelazna rješenja kojima se dopušta da se električna oprema koja je već bila stavljena na tržište u skladu s Direktivom 2006/95/EZ prije dana primjene nacionalnih mjera o provedbi ove Direktive, stave na raspolaganje na tržište, a da ne trebaju biti sukladne s daljnjim zahtjevima koje proizvod mora ispunjavati. Distributeri bi stoga trebali moći dostaviti električnu opremu koja je stavljena na tržište, dakle zalihu koja je već u opskrbnom lancu, prije dana primjene nacionalnih mjera o provedbi ove Direktive.

               (37)

               Budući da se cilj ove Direktive, tj. osigurati da električna oprema na tržištu ispunjava sigurnosne ciljeve kojima se omogućuje visoka razina zaštite zdravlja i sigurnosti osoba, domaćih životinja i imovine, te istodobno jamčiti funkcioniranje unutarnjeg tržišta, države članice ne mogu postići u dovoljnoj mjeri te se to stoga, zbog opsega i učinka, može bolje postići na razini Unije, Unija može donijeti mjere u skladu s načelom supsidijarnosti kao što je utvrđeno člankom 5. Ugovora o Europskoj uniji. U skladu s načelom proporcionalnosti, navedenim u tom članku, ova Direktiva ne prelazi okvire koji su potrebni za postizanje tog cilja.

               (38)

               Obvezu prenošenja ove Direktive u nacionalno pravo trebalo bi ograničiti na one odredbe koje predstavljaju sadržajnu izmjenu u usporedbi s prethodnom direktivom. Obveza prenošenja odredaba koje su nepromijenjene proizlazi iz prethodne direktive.

               (39)

               Ovom Direktivom ne dovode se u pitanje obveze država članica u pogledu rokova za prenošenje u nacionalno pravo i datuma primjene direktiva navedenih u Prilogu V.,

         DONIJELI SU OVU DIREKTIVU:
   POGLAVLJE 1.

      OPĆE ODREDBE

   Članak 1.
   Sadržaj i područje primjene
   Svrha je ove Direktive osigurati da električna oprema na tržištu zadovoljava zahtjeve kojima se omogućuje visoka razina zaštite zdravlja i sigurnosti osoba, domaćih životinja i imovine uz jamstvo funkcioniranja unutarnjeg tržišta.
   Ova Direktiva primjenjuje se na električnu opremu namijenjenu uporabi na nazivnim naponima između 50 V i 1 000 V za izmjeničnu struju i nazivnim naponima između 75 V i 1 500 V za istosmjernu struju, osim opreme i pojava navedenih u Prilogu II.
   Članak 2.
   Definicije
   Za potrebe ove Direktive primjenjuju se sljedeće definicije:

               (1)

               „stavljanje na raspolaganje na tržištu” je svaka isporuka električne opreme za distribuiranje, potrošnju ili uporabu na tržištu Unije u okviru trgovačke djelatnosti s plaćanjem ili bez plaćanja;

               (2)

               „stavljanje na tržište” je prvo stavljanje na raspolaganje električne opreme na tržištu Unije;

               (3)

               „proizvođač” je fizička ili pravna osoba koja proizvodi električnu opremu ili koja je oblikovala ili proizvela električnu opremu i stavlja na tržište tu opremu pod svojim imenom ili trgovačkom oznakom;

               (4)

               „ovlašteni zastupnik” je svaka fizička ili pravna osoba s poslovnim nastanom u Europskoj uniji koju je proizvođač pismeno ovlastio da određene zadaće obavlja u njegovo ime;

               (5)

               „uvoznik” je svaka fizička ili pravna osoba osnovana u Europskoj uniji koja električnu opremu iz treće zemlje stavlja na tržište Unije;

               (6)

               „distributer” je svaka fizička ili pravna osoba u opskrbnom lancu, različita od proizvođača ili uvoznika, koja stavlja električnu opremu na raspolaganje na tržištu;

               (7)

               „gospodarski subjekti” su proizvođač, ovlašteni zastupnik, uvoznik i distributer;

               (8)

               „tehnička specifikacija” je dokument kojim su propisani tehnički zahtjevi koje električna oprema mora ispuniti;

               (9)

               „usklađena norma” znači usklađena norma kako je utvrđeno člankom 2. stavkom 1. točkom (c) Uredbe (EU) br. 1025/2012;

               (10)

               „ocjena sukladnosti” znači postupak kojim se utvrđuje da su ispunjeni sigurnosni zahtjevi iz članka 3. i navedeni u Prilogu I., a koji se odnose na električnu opremu;

               (11)

               „opoziv” je svaka mjera usmjerena na postizanje vraćanja električne opreme koja je već stavljena na raspolaganje krajnjem korisniku;

               (12)

               „povlačenje” je svaka mjera usmjerena na sprječavanje da električna oprema u opskrbnom lancu bude stavljena na raspolaganje na tržištu;

               (13)

               „zakonodavstvo Unije o usklađivanju” je svako zakonodavstvo Unije kojim se usklađuju uvjeti za stavljanje proizvoda na tržište.

               (14)

               „oznaka CE” je oznaka kojom proizvođač označuje da je električna oprema u skladu s primjenjivim zahtjevima utvrđenima zakonodavstvom Unije o usklađivanju kojima je predviđeno njezino stavljanje

         Članak 3.
   Stavljanje na raspolaganje na tržištu i sigurnosni zahtjevi
   Električna oprema može biti stavljena na raspolaganje na tržištu Unije samo ako, nakon što je izrađena u skladu sa sigurnosnim pravilima struke koja su na snazi u Uniji, kada je ispravno ugrađena, održavana i korištena u predviđene svrhe, ne ugrožava zdravlje i sigurnost ljudi i domaćih životinja ili imovine.
   Glavni elementi sigurnosnih ciljeva navedeni su u Prilogu I.
   Članak 4.
   Slobodno kretanje
   Države članice ne sprečavaju, kad je riječ o aspektima obuhvaćenima ovom Direktivom, stavljanje na raspolaganje na tržištu električne opreme koja je u skladu s ovom Direktivom.
   Članak 5.
   Opskrba električnom energijom
   U odnosu na električnu opremu, države članice osiguravaju da distributeri električne energije ne nameću korisnicima električne opreme strože sigurnosne uvjete od navedenih sigurnosnih ciljeva za priključak na mrežu ili za napajanje električnom energijom od zahtjeva koji su utvrđeni u članku 3. i Prilogu I.
   POGLAVLJE 2.

      OBVEZE GOSPODARSKIH SUBJEKATA

   Članak 6.
   Obveze proizvođača
   1.   Prilikom stavljanja svoje električne opreme na tržište proizvođači osiguravaju da je ta oprema oblikovana i proizvedena u skladu sa sigurnosnim ciljevima navedenim u članku 3. i utvrđenim u Prilogu I.
   2.   Proizvođači izrađuju tehničku dokumentaciju iz Priloga III. i provode ili daju na provedbu postupak ocjenjivanja sukladnosti iz Priloga III.
   Kada je postupkom ocjene sukladnosti iz prvog podstavka dokazana sukladnost električne opreme sa sigurnosnim ciljevima iz članka 3. i Priloga I., proizvođači sastavljaju EU izjavu o sukladnosti te stavljaju oznaku CE.
   3.   Proizvođači čuvaju tehničku dokumentaciju navedenu u Prilogu III. i EU izjavu o sukladnosti u razdoblju od deset godina nakon što je električna oprema stavljena na tržište.
   4.   Proizvođači osiguravaju da se provode postupci za očuvanje sukladnosti serijske proizvodnje s ovom Direktivom. Potrebno je na odgovarajući način uzeti u obzir promjene u oblikovanju ili značajkama proizvoda kao i promjene u usklađenim normama navedenim u članku 12., međunarodnim ili nacionalnim normama navedenima u člancima 13. i 14. ili drugim tehničkim specifikacijama na temelju kojih je objavljena sukladnost električne opreme.
   Kad to smatraju prikladnim s obzirom na rizike koje predstavlja električna oprema, a kako bi zaštitili zdravlje i sigurnost potrošača, proizvođači ispituju uzorke električne opreme koja je stavljena na raspolaganje na tržištu, istražuju i, ako je to potrebno, vode knjigu pritužbi i registar nesukladne električne opreme i njezinog opoziva te o svakom takvom praćenju obavješćuju distributere.
   5.   Proizvođači osiguravaju da su na električnoj opremi koju su oni stavili na tržište označeni brojem tipa, šarže ili serijskim brojem ili bilo kojim drugim identifikacijskim elementom ili, kad to ne dopušta veličina ili vrsta električne opreme, da se traženi podaci navedu na njezinoj ambalaži ili u dokumentu priloženom uz električnu opremu.
   6.   Proizvođači su obvezni na električnoj opremi ili, kad to nije moguće, na njezinoj ambalaži ili u dokumentu koji prati električnu opremu, navesti svoje ime, registrirano trgovačko ime ili registriranu trgovačku oznaku i poštansku adresu na kojoj su dostupni. U adresi je navedeno jedinstveno mjesto na kojem je proizvođač dostupan. Kontaktni podaci su na jeziku koji bez poteškoća razumiju krajnji korisnici i tijela za nadzor tržišta.
   7.   Proizvođači osiguravaju da su uz električnu opremu priložene upute i podaci o sigurnosti na jeziku koji potrošači i ostali krajnji korisnici razumiju bez poteškoća, a određuje ga dotična država članica. Takve upute i informacije te svako označivanje jasno je, razumljivo i shvatljivo.
   8.   Proizvođači koji smatraju ili imaju razloga vjerovati da električna oprema koju su stavili na tržište nije sukladna s ovom Direktivom bez odgode poduzimaju korektivne mjere potrebne kako bi električnu opremu uskladili ili po potrebi povukli s tržišta ili opozvali. Nadalje, ako električna oprema predstavlja rizik, proizvođači o tome bez odgode obavješćuju nadležna nacionalna tijela država članica u kojima su stavili na raspolaganje na tržištu električnu opremu navodeći podatke, posebno o nesukladnosti i o svim poduzetim korektivnim mjerama.
   9.   Na obrazložen zahtjev nadležnog nacionalnog tijela proizvođači dostavljaju tom tijelu sve podatke i dokumentaciju u papirnatom ili elektroničkom obliku neophodne za dokazivanje sukladnosti električne opreme s ovom Direktivom na jeziku koje to tijelo razumije bez poteškoća. Na zahtjev nadležnog nacionalnog tijela uvoznici s njim surađuju u svakoj radnji poduzetoj kako bi se uklonili rizici koje predstavlja električna oprema koju su stavili na tržište.
   Članak 7.
   Ovlašteni zastupnici
   1.   Proizvođač može na temelju pisanog ovlaštenja imenovati ovlaštenog zastupnika.
   Obveze iz članka 6. stavka 1. i obveza sastavljanja tehničke dokumentacije iz članka 6. stavka 2. nisu dio zadaća ovlaštenog zastupnika.
   2.   Ovlašteni zastupnik provodi zadatke utvrđene u ovlaštenju koje mu je dao proizvođač. Tim se ovlaštenjem omogućuje ovlaštenom zastupniku da obavlja najmanje sljedeće:

               (a)

               da čuva EU izjavu o sukladnosti i tehničku dokumentaciju na raspolaganju nadležnim nacionalnim tijelima za nadzor tržišta 10 godina nakon što je električna oprema stavljena na tržište;

               (b)

               da na obrazložen zahtjev nadležnog nacionalnog tijela tom tijelu dostavi sve podatke i dokumente neophodne za dokazivanje sukladnosti električne opreme;

               (c)

               da na zahtjev nadležnih nacionalnih tijela s njima surađuje u svakoj poduzetoj radnji kako bi se uklonili rizici koje predstavlja električna oprema obuhvaćena ovlaštenjem ovlaštenog zastupnika.

         Članak 8.
   Obveze uvoznika
   1.   Uvoznici stavljaju na tržište samo sukladnu električnu opremu.
   2.   Prije stavljanja električne opreme na tržište uvoznici osiguravaju da je proizvođač proveo odgovarajući postupak ocjenjivanja sukladnosti. Oni osiguravaju da je proizvođač sastavio tehničku dokumentaciju, da električna oprema nosi oznaku CE i da su uz nju priloženi traženi dokumenti te da je proizvođač ispunio zahtjeve iz članka 6. stavaka 5. i 6.
   Kad uvoznik smatra ili ima razloga vjerovati da električna oprema nije u skladu sa sigurnosnim ciljevima iz članka 3. i Priloga I., ne smije staviti električnu opremu na tržište sve dok se ne provede njezino usklađivanje. Nadalje, ako električna oprema predstavlja rizik, uvoznik o tome obavješćuje proizvođača i tijela za nadzor tržišta.
   3.   Uvoznici su obvezni na električnoj opremi ili, kad to nije moguće, na njezinoj ambalaži ili u dokumentu koji prati električnu opremu, navesti svoje ime, registrirano trgovačko ime ili registriranu trgovačku oznaku i poštansku adresu na kojoj su dostupni. Kontaktni podaci su na jeziku koji bez poteškoća razumiju krajnji korisnici i tijela za nadzor tržišta.
   4.   Uvoznici osiguravaju da su uz električnu opremu priložene upute i podaci o sigurnosti na jeziku koji potrošači i ostali krajnji korisnici razumiju bez poteškoća, a određuje ga dotična država članica.
   5.   Uvoznici osiguravaju, dok je električna oprema pod njihovom odgovornošću, da njezini uvjeti skladištenja ili prijevoza ne ugrožavaju njezinu sukladnost sa sigurnosnim ciljevima navedenim u članku 3. i utvrđenim u Prilogu I.
   6.   Kad to smatraju prikladnim s obzirom na rizike koje predstavlja električna oprema, a kako bi zaštitili zdravlje i sigurnost potrošača, uvoznici ispituju uzorke električne opreme koja je stavljena na raspolaganje na tržištu, istražuju i, ako je to potrebno, vode knjigu pritužbi i registar nesukladne električne opreme i njezinog opoziva te o svakom takvom praćenju obavješćuju distributere.
   7.   Uvoznici koji smatraju ili imaju razloga vjerovati da električna oprema koju su stavili na tržište nije sukladna s ovom Direktivom, bez odgode poduzimaju potrebne korektivne mjere kako bi električnu opremu uskladili ili po potrebi povukli s tržišta ili opozvali. Nadalje, ako električna oprema predstavlja rizik, uvoznici o tome bez odgode obavješćuju nadležna nacionalna tijela država članica u kojima su stavili na raspolaganje na tržištu električnu opremu navodeći podatke, posebno o nesukladnosti i o svim poduzetim korektivnim mjerama.
   8.   Uvoznici su dužni u razdoblju od deset godina nakon što je električna oprema stavljena na tržište staviti presliku EU izjave o sukladnosti na raspolaganje tijelima za nadzor tržišta i osigurati da tehnička dokumentacija bude raspoloživa tim tijelima na njihov zahtjev.
   9.   Na obrazložen zahtjev nadležnog nacionalnog tijela uvoznici dostavljaju tom tijelu sve podatke i dokumentaciju u papirnatom ili elektroničkom obliku neophodne za dokazivanje sukladnosti električne opreme na jeziku koje to tijelo razumije bez poteškoća. Na zahtjev nadležnog nacionalnog tijela uvoznici s njim surađuju u svakoj radnji poduzetoj kako bi se uklonili rizici koje predstavlja električna oprema koju su stavili na tržište.
   Članak 9.
   Obveze distributera
   1.   Kad stavljaju električnu opremu na raspolaganje na tržištu, distributeri djeluju s dužnom pažnjom u odnosu na zahtjeve ove Direktive.
   2.   Prije stavljanja električne opreme na raspolaganje na tržištu distributeri provjeravaju da električna oprema nosi oznaku CE, da su uz tu električnu opremu priloženi potrebni dokumenti te upute i podaci o sigurnosti na jeziku koji bez poteškoća razumiju potrošači i ostali krajnji korisnici u državi članici u kojoj je električna oprema stavljena na raspolaganje na tržištu te da su proizvođač i uvoznik zadovoljili zahtjeve iz članka 6. stavaka 5. i 6. i. članka 8. stavka 3.
   Kad distributer smatra ili ima razloga vjerovati da električna oprema nije u skladu sa sigurnosnim ciljevima iz članka 3. i Priloga I., ne smije staviti električnu opremu na tržište sve dok se ne provede njezino usklađivanje. Nadalje, ako električna oprema predstavlja rizik, distributer o tome obavješćuje proizvođača ili uvoznika te tijela za nadzor tržišta.
   3.   Distributeri osiguravaju, dok je električna oprema pod njihovom odgovornošću, da njezini uvjeti skladištenja ili prijevoza ne ugrožavaju njezinu sukladnost sa sigurnosnim ciljevima navedenima u članku 3. i Prilogu I.
   4.   Distributeri koji smatraju ili imaju razloga vjerovati da električna oprema koju su stavili na raspolaganje na tržištu nije sukladna s ovom Direktivom, osiguravaju da se provode potrebne korektivne mjere kako bi se ta električna oprema uskladila, ili po potrebi povukla s tržišta ili opozvala. Nadalje, ako električna oprema predstavlja rizik, distributeri o tome bez odgode obavješćuju nadležna nacionalna tijela država članica u kojima su stavili na raspolaganje na tržištu električnu opremu navodeći podatke, posebno o nesukladnosti i o svim poduzetim korektivnim mjerama.
   5.   Na obrazložen zahtjev nadležnog nacionalnog tijela distributeri tom tijelu dostavljaju sve podatke i dokumentaciju u papirnom ili elektroničkom obliku neophodne za dokazivanje sukladnosti električne opreme. Na zahtjev nadležnog nacionalnog tijela proizvođači surađuju s njim u svakoj poduzetoj radnji kako bi se uklonili rizici koje predstavlja električna oprema koju su stavili na raspolaganje na tržištu.
   Članak 10.
   Slučajevi u kojima se obveze proizvođača primjenjuju na uvoznike i distributere
   Ako uvoznik ili distributer stavlja električnu opremu na tržište pod svojim imenom ili trgovačkom oznakom ili preinači električnu opremu koja je već stavljena na tržište na takav način da to može utjecati na sukladnost s ovom Direktivom, smatrat će se proizvođačem za potrebe ove Direktive te podliježe obvezama proizvođača u skladu s člankom 6.
   Članak 11.
   Identifikacija gospodarskih subjekata
   Gospodarski subjekti, na zahtjev, daju tijelima za nadzor tržišta podatke o identitetu:

               (a)

               svakog gospodarskog subjekta koji im je isporučio električnu opremu;

               (b)

               svakog gospodarskog subjekta kojem su isporučili električnu opremu.

         Gospodarski subjekti moraju biti u stanju predočiti podatke navedene u prvom stavku deset godina nakon što im je isporučena električna oprema i deset godina nakon što su isporučili električnu opremu.
   POGLAVLJE 3.

      SUKLADNOST ELEKTRIČNE OPREME

   Članak 12.
   Pretpostavka sukladnosti na temelju usklađenih normi
   Za električnu opremu koja je u skladu s usklađenim normama ili dijelom usklađenih normi na koje su pozivanja objavljena u Službenom listu Europske unije pretpostavlja se da je u skladu sa sigurnosnim ciljevima koji su obuhvaćeni navedenim normama ili dijelom normi iz članka 3. i Priloga I.
   Članak 13.
   Pretpostavka sukladnosti na temelju međunarodnih normi
   1.   Ako usklađene norme iz članka 12. nisu utvrđene i objavljene, države članice poduzimaju sve potrebne mjere kako bi osigurale da za potrebe stavljanja na raspolaganje na tržište iz članka 3. ili slobodno kretanje iz članka 4. njihova nadležna tijela smatraju kao sukladnu sa sigurnosnim ciljevima iz članka 3. i Priloga I. i onu električnu opremu koja je u skladu sa sigurnosnim odredbama međunarodnih normi koje je odredila Međunarodna elektrotehnička komisija (IEC) te za koju je primijenjen postupak objavljivanja predviđen u stavcima 2. i 3. ovog članka.
   2.   Komisija obavješćuje države članice o sigurnosnim odredbama iz stavka 1. Komisija, nakon savjetovanja s državama članicama, navodi sigurnosne odredbe, a posebno verzije koje preporučuje za objavu.
   3.   Države članice u roku od tri mjeseca obavješćuju Komisiju o svim primjedbama koje možda imaju na sigurnosne odredbe o kojima su bile obaviještene u skladu sa stavkom 2., navodeći sigurnosne razloge zbog kojih se te odredbe ne bi trebale priznati.
   U svrhu informiranja, upute na sigurnosne odredbe na koje nije bilo nikakvih primjedbi objavljuju se u Službenom listu Europske unije.
   Članak 14.
   Pretpostavka sukladnosti na temelju nacionalnih normi
   Ako usklađene norme iz članka 12. nisu izrađene i objavljene ili međunarodne norme iz članka 13. nisu objavljene, države članice poduzimaju sve potrebne mjere kako bi osigurale da, za potrebe stavljanja na raspolaganje na tržište iz članka 3. ili slobodnog kretanja iz članka 4., njihova nadležna tijela također smatraju kao sukladnu sa sigurnosnim ciljevima iz članka 3. i Priloga I. i onu električnu opremu proizvedenu u skladu sa sigurnosnim odredbama normi koje su na snazi u državi članici proizvodnje ako ona osigurava razinu sigurnosti jednaku razini koja se zahtijeva na njihovu vlastitu državnom području.
   Članak 15.
   EU izjava o sukladnosti
   1.   EU izjavom o sukladnosti potvrđuje se da je dokazano ispunjavanje sigurnosnih ciljeva iz članka 3. i Priloga I.
   2.   EU izjava o sukladnosti ima strukturu uzorka iz Priloga IV., sadrži elemente određene u Modulu A iz Priloga III. i redovno se ažurira. Prevodi se na jezik ili jezike koje zahtijeva država članica gdje je električna oprema stavljena na tržište ili na čijem je tržištu stavljena na raspolaganje.
   3.   Ako se na električnu opremu primjenjuje više nego jedan akt Unije kojim se zahtijeva EU izjava o sukladnosti, sastavlja se samo jedna EU izjava o sukladnosti u vezi sa svim takvim aktima Unije. Navedena izjava sadrži identifikaciju akata Unije uključujući pozivanja na njihovo objavljivanje.
   4.   Sastavljanjem EU izjave o sukladnosti proizvođač preuzima odgovornost za sukladnost električne opreme sa zahtjevima iz ove Direktive.
   Članak 16.
   Opća načela za oznaku CE
   Za oznaku CE vrijede ista opća načela utvrđena člankom 30. Uredbe (EZ) br. 765/2008.
   Članak 17.
   Pravila i uvjeti za stavljanje oznake CE
   1.   Na električnoj opremi ili njezinoj deklaraciji oznaka CE stavljena je tako da je vidljiva, čitljiva i neizbrisiva. Ako to nije moguće ili nije zajamčeno zbog same naravi električne opreme, oznaka se stavlja na pakiranje i u popratne dokumente.
   2.   Oznaka CE stavlja se prije nego što je električna oprema stavljena na tržište.
   3.   Države članice oslanjaju se na postojeći mehanizam kako bi osigurale pravilu primjenu sustava pravila za stavljanje oznake CE i poduzimaju odgovarajuće radnje u slučaju zloupotrebe te oznake.
   POGLAVLJE 4.

      NADZOR NAD TRŽIŠTEM UNIJE, KONTROLA ELEKTRIČNE OPREME KOJA ULAZI NA TRŽIŠTE UNIJE I ZAŠTITNI POSTUPCI UNIJE

   Članak 18.
   Nadzor nad tržištem Unije i kontrola električne opreme koja ulazi na tržište Unije
   Članak 15. stavak 3. i članci od 16. do 29. Uredbe (EZ) br. 765/2008 primjenjuju se na električnu opremu.
   Članak 19.
   Postupak rukovanja električnom opremom koja predstavlja rizik na nacionalnoj razini
   1.   Ako tijela za nadzor tržišta države članice imaju dovoljno razloga vjerovati da električna oprema obuhvaćena ovom Direktivom predstavlja rizik za zdravlje ili sigurnost osoba ili domaćih životinja ili imovine, ocjenjuju ispunjava li navedena električna oprema sve relevantne zahtjeve iz ove Direktive. Relevantni gospodarski subjekti po potrebi surađuju s tijelima za nadzor tržišta u tu svrhu.
   Ako tijekom ocjenjivanja navedenog u prvom podstavku tijela za nadzor tržišta ustanove da električna oprema nije u skladu sa zahtjevima ove Direktive, zahtijevaju da određeni gospodarski subjekt bez odgode provede sve odgovarajuće korektivne radnje kako bi električnu opremu uskladio s tim zahtjevima, povukao električnu opremu s tržišta ili je opozvao u razumnom roku, o čemu odlučuju s obzirom na vrstu rizika.
   Na mjere iz drugog podstavka ovog stavka primjenjuje se članak 21. Uredbe (EZ) br. 765/2008.
   2.   Ako tijela za nadzor tržišta smatraju da se nesukladnost ne odnosi samo na njihovo državno područje, o rezultatima ocjenjivanja i mjerama koje zahtijevaju od gospodarskog subjekta obavješćuju Komisiju i druge države članice.
   3.   Gospodarski subjekt osigurava provođenje svih odgovarajućih korektivnih radnji u pogledu električne opreme koju je stavio na raspolaganje na tržištu Unije.
   4.   Ako relevantni gospodarski subjekt ne provede odgovarajuće korektivne radnje u razdoblju navedenom u drugom podstavku stavka 1., tijela za nadzor tržišta poduzimaju odgovarajuće privremene mjere kako bi zabranila ili ograničila da je električna oprema stavljena na raspolaganje na njihovim nacionalnim tržištima, povukla električnu opremu s tržišta ili je opozvala.
   Tijela za nadzor tržišta bez odgode obavješćuju Komisiju i druge države članice o tim mjerama.
   5.   Informacije iz drugog podstavka stavka 4. uključuju sve dostupne detalje, posebno podatke nužne za identifikaciju električne opreme koja nije u skladu sa zahtjevima, podrijetlo električne opreme, vrstu navodne nesukladnosti i povezanog rizika, vrstu i trajanje poduzetih nacionalnih mjera te argumente određenog gospodarskog subjekta. Tijela za nadzor tržišta posebno navode je li nesukladnost posljedica sljedećih uzroka:

               (a)

               električna oprema ne ispunjava sigurnosne ciljeve iz članka 3. i Priloga I. u vezi sa zdravljem ili sigurnošću osoba ili domaćih životinja ili imovine; ili

               (b)

               nedostaci u usklađenim normama iz članka 12. ili u međunarodnim ili nacionalnim normama iz članka 13. i 14. u vezi s pretpostavkom sukladnosti.

         6.   Države članice, osim države članice koja je započela postupak u skladu s ovim člankom, odmah obavješćuju Komisiju i ostale države članice o svim donesenim mjerama te o svim dodatnim informacijama koje su im na raspolaganju u vezi s nesukladnošću određene električne opreme te o svojim prigovorima u slučaju neslaganja s donesenom nacionalnom mjerom.
   7.   Ako država članica ili Komisija u roku od tri mjeseca nakon primitka informacija iz drugog podstavka stavka 4. na podnese prigovor na privremenu mjeru koju poduzima država članica, mjera se smatra opravdanom.
   8.   Države članice osiguravaju trenutačno poduzimanje odgovarajućih restriktivnih mjera, kao što je povlačenje električne opreme s tržišta, koje se odnose na dotičnu opremu.
   Članak 20.
   Zaštitni postupak Unije
   1.   Ako se nakon završetka postupka iz članka 19. stavaka 3. i 4. ulože prigovori na mjere koje je poduzela država članica ili ako Komisija smatra da su nacionalne mjere u suprotnosti sa zakonodavstvom Unije, Komisija bez odgode započinje konzultacije s državama članicama i relevantnim gospodarskim subjektom ili subjektima te ocjenjuje nacionalne mjere. Na temelju rezultata tog ocjenjivanja Komisija donosi provedbeni akt kojim odlučuje je li nacionalna mjera opravdana ili nije.
   Komisija svoju odluku upućuje svim državama članicama te o njoj odmah obavješćuje države članice i relevantni gospodarski subjekt ili subjekte.
   2.   Ako se nacionalna mjera smatra opravdanom, sve države članice poduzimaju mjere potrebne kako bi osigurale da se nesukladna električna oprema povuče s njihova nacionalnog tržišta te o tome obavješćuju Komisiju. Ako se nacionalna mjera smatra neopravdanom, dotična država članica tu mjeru povlači.
   3.   Ako se nacionalna mjera smatra opravdanom i ako se nesukladnost električne opreme pripisuje nedostacima usklađenih normi iz točke (b) članka 19. stavka 5. ove Direktive, Komisija primjenjuje postupak iz članka 11. Uredbe (EU) br. 1025/2012.
   Članak 21.
   Sukladna električna oprema koja predstavlja rizik
   1.   Ako nakon provedene ocjene u skladu s člankom 19. stavkom 1. država članica nađe da, iako u skladu s ovom direktivom, električna oprema predstavlja rizik za zdravlje ili sigurnost osoba, ili za domaće životinje ili imovinu, ona zahtijeva od relevantnih gospodarskih subjekata da poduzmu odgovarajuće mjere kako bi osigurali da dotična električna oprema, nakon što je stavljena na tržište, više ne predstavlja taj rizik, da povuku električnu opremu s tržišta ili da ju u razumnom roku, razmjernom prirodi rizika, opozovu, ovisno o tome što odredi.
   2.   Gospodarski subjekt osigurava da se poduzmu korektivne radnje u odnosu na svu dotičnu električnu opremu koju je stavio na raspolaganje na tržištu Unije.
   3.   Države članice obavješćuju bez odgode Komisiju i ostale države članice. Te informacije uključuju sve raspoložive detalje, posebno podatke potrebne za identifikaciju dotične električne opreme, porijeklo opskrbnog lanca električne opreme, prirodu uključenog rizika i prirodu i trajanje poduzetih nacionalnih mjera.
   4.   Komisija bez odgode započinje savjetovanje s državama članicama i relevantnim gospodarskim subjektima ili subjektima te ocjenjuje poduzete nacionalne mjere. Na temelju rezultata te ocjene Komisija odlučuje putem provedbenih akata je li nacionalna mjera opravdana ili ne te, ako je potrebno, predlaže prikladne mjere.
   Provedbeni akti iz prvog podstavka ovog stavka donose se u skladu s postupkom ispitivanja iz članka 23. stavka 2.
   U valjano utemeljenim, krajnje hitnim razlozima koji se odnose na zaštitu zdravlja i sigurnosti osoba, ili na domaće životinje ili imovinu, Komisija donosi odmah primjenjive provedbene akte u skladu s postupkom iz članka 23. stavka 3.
   5.   Komisija upućuje svoju odluku svim državama članicama i bez odgode ju priopćuje relevantnim gospodarskim subjektima ili subjektima.
   Članak 22.
   Formalna nesukladnost
   1.   Ne dovodeći u pitanje članak 19., država članica od gospodarskog subjekta zahtijeva da otkloni nesukladnost ako ustanovi jedno od sljedećeg:

               (a)

               oznaka CE nije stavljena u skladu s člankom 30. Uredbe (EZ) br. 765/2008 ili člankom 17. ove Direktive;

               (b)

               oznaka CE nije stavljena;

               (c)

               EU izjava o sukladnosti nije sastavljena;

               (d)

               EU izjava o sukladnosti nije pravilno sastavljena;

               (e)

               tehnička dokumentacija je nedostupna ili nepotpuna;

               (f)

               podaci iz članka 6. stavka 6. ili članka 8. stavka 3. nedostaju, netočni su ili nepotpuni;

               (g)

               nije ispunjen ni jedan drugi administrativni propis iz članka 6. ili članka 8..

         2.   Ako se nesukladnost iz stavka 1. nastavi, dotična država članica poduzima sve odgovarajuće mjere kako bi ograničila ili zabranila stavljanje na raspolaganje električne opreme na tržištu ili kako bi osigurala njezin opoziv ili povlačenje s tržišta.
   POGLAVLJE 5.

      ODBORSKE, PRIJELAZNE I ZAVRŠNE ODREDBE

   Članak 23.
   Odborski postupak
   1.   Komisiji pomaže Odbor za električnu opremu. Navedeni odbor je odbor u smislu Uredbe (EU) br. 182/2011.
   2.   Prilikom upućivanja na ovaj stavak, primjenjuje se članak 5. Uredbe (EU) br. 182/2011.
   3.   Prilikom upućivanja na ovaj stavak, primjenjuje se članak 8. u vezi s člankom 5. Uredbe (EU) br. 182/2011.
   4.   Komisija se savjetuje s odborom oko svakog pitanja za koje se zahtijeva savjetovanje sa sektorskim stručnjacima u skladu s Uredbom (EU) br. 1025/2012 ili bilo kojim drugim zakonodavstvom Unije.
   Nadalje, odbor može ispitati svako pitanje vezano za primjenu ove Direktive koje je postavio njegov predsjednik ili predstavnik države članice u skladu sa svojim poslovnikom.
   Članak 24.
   Sankcije
   Države članice utvrđuju pravila o sankcijama koje se primjenjuju za gospodarske subjekte koji krše odredbe nacionalnog prava donesene na temelju ove Direktive i poduzimaju sve potrebne mjere za osiguranje njihove provedbe. Takva pravila mogu uključivati sankcije za ozbiljno kršenje odredbi.
   Predviđene sankcije su učinkovite, proporcionalne i odvraćajuće.
   Članak 25.
   Prijelazne odredbe
   Države članice ne sprečavaju stavljanje na raspolaganje električne opreme na tržištu koja je obuhvaćena Direktivom 2006/95/EZ, koja je u skladu s ovom Direktivom i koja je stavljena na tržište prije 20. travnja 2016.
   Članak 26.
   Prenošenje
   1.   Najkasnije do 19. travnja 2016. države članice donose i objavljuju zakone i druge propise potrebne za usklađivanje s člankom 2., člankom 3. prvim stavkom, člankom 4., člancima od 6. do 12., člankom 13. stavkom 1., člancima od 14. do 25. te prilozima II., III. i IV. One Komisiji odmah dostavljaju tekst tih mjera.
   One primjenjuju te mjere od 20. travnja 2016.
   Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. One također uključuju izjavu u kojoj stoji da se upućivanja u postojećim zakonima i drugim propisima na direktivu stavljenu izvan snage ovom Direktivom smatraju upućivanjima na ovu Direktivu. Države članice određuju načine tog upućivanja i sadržaj te izjave.
   2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
   Članak 27.
   Stavljanje izvan snage
   Direktiva 2006/95/EZ stavlja se izvan snage s učinkom od 20. travnja 2016. ne dovodeći u pitanje obveze država članica u pogledu rokova za prenošenje u nacionalno pravo i datuma primjene direktiva iz Priloga V.
   Upućivanja na Direktivu stavljenu izvan snage smatraju se upućivanjima na ovu Direktivu i čitaju se u skladu s korelacijskom tablicom iz Priloga VI.
   Članak 28.
   Stupanje na snagu
   Ova Direktiva stupa na snagu dvadesetog dana od dana njezine objave u Službenom listu Europske unije.
   Članak 1., članak 3. drugi stavak, članak 5., članak 13. stavci 2. i 3. te prilozi I., V.. i VI. primjenjuju se od 20. travnja 2016.
   Članak 29.
   Adresati
   Ova je Direktiva upućena državama članicama.

      Sastavljeno u Strasbourgu 26. veljače 2014.

            Za Europski parlament

            Predsjednik

         M. SCHULZ

            Za Vijeće

            Predsjednik

         D. KOURKOULAS

      (1)  SL C 181, 21.6.2012., str. 105.

      (2)  Stajalište Europskog parlamenta od 5. veljače 2014. (još nije objavljeno u Službenom listu) i Odluka Vijeća od 20. veljače 2014.

      (3)  SL L 374, 27.12.2006., str. 10. Direktiva 2006/95/EZ je u kodifikaciji Direktive Vijeća 73/23/EEZ od 19. veljače 1973. o usklađivanju zakonodavstva država članica o električnoj opremi namijenjenoj za uporabu unutar određenih naponskih granica (SL L 77, 26.3.1973., str. 29.).

      (4)  SL L 218, 13.8.2008., str. 30.

      (5)  SL L 218, 13.8.2008., str. 82.

      (6)  SL L 316, 14.11.2012., str. 12.

      (7)  Odobreno Odlukom Vijeća 2010/48/EZ od 26. studenog 2009. u odnosu na sklapanje, od strane Zajednice, Konvencije Ujedinjenih naroda o pravima osoba s invaliditetom (SL L 23, 27.1.2010., str. 35.).

      (8)  SL L 55, 28.2.2011., str. 13.

      PRILOG I.
      GLAVNI ELEMENTI SIGURNOSNIH CILJEVA ZA ELEKTRIČNU OPREMU NAMIJENJENU ZA UPORABU U ODREĐENIM NAPONSKIM GRANICAMA
      1.   Opći uvjeti

                  (a)

                  temeljne značajke, čije će poznavanje i poštivanje osigurati da se električna oprema upotrebljava sigurno i za namjene za koje je izrađena, označavaju se na električnoj opremi ili, ako to nije moguće, u popratnom dokumentu;

                  (b)

                  električna oprema i svi njezini sastavni dijelovi proizvode se tako da osiguravaju sigurno i pravilno sastavljanje i spajanje;

                  (c)

                  električna oprema oblikuje se i proizvodi tako da se osigurava zaštita od opasnosti iz točaka 2. i 3. pod uvjetom da se ta oprema upotrebljava za namjene za koje je izrađena i da se prikladno održava.

            2.   Zaštita od opasnosti koje mogu nastati od električne opreme

      Tehničke mjere određene su u skladu s točkom 1. kako bi se osiguralo da:

                  (a)

                  osobe i domaće životinje budu odgovarajuće zaštićene od opasnosti fizičkih ozljeda ili druge štete koju može izazvati izravan ili neizravan dodir;

                  (b)

                  ne nastaju temperature, lukovi ili zračenja koji mogu prouzročiti opasnost;

                  (c)

                  osobe, domaće životinje i imovina budu odgovarajuće zaštićeni od neelektričnih opasnosti za koje se iz iskustva zna da ih izaziva električna oprema;

                  (d)

                  izolacija bude primjerena predvidljivim uvjetima.

            3.   Zaštita od opasnosti koje mogu izazvati vanjski utjecaji na električnu opremu

      Tehničke mjere utvrđuju se u skladu s točkom 1., kako bi se osiguralo da električna oprema:

                  (a)

                  ispunjava očekivane mehaničke zahtjeve tako da nisu ugrožene osobe, domaće životinje i imovina;

                  (b)

                  bude otporna na nemehaničke utjecaje u očekivanim uvjetima okoliša tako da nisu ugrožene osobe, domaće životinje i imovina;

                  (c)

                  ne ugrožava osobe, domaće životinje i imovinu u predvidljivim uvjetima preopterećenja.

      PRILOG II.
      OPREMA I POJAVE NA KOJE SE NE PRIMJENJUJE OVA DIREKTIVA
      Električna oprema za uporabu u eksplozivnoj atmosferi
      Električna oprema za radiologiju i medicinske svrhe
      Dijelovi električne opreme za teretna i osobna dizala
      Mjerila električne energije
      Utikači i utičnice za kućnu uporabu
      Upravljački uređaji za električne ograde
      Radioelektrične smetnje
      Specijalizirana električna oprema za uporabu na brodovima, zrakoplovima ili željeznicama koja je u skladu sa sigurnosnim odredbama koje su sastavila međunarodna tijela u čijem radu sudjeluju države članice.
      Oprema za ocjenjivanje izrađena po mjeri, isključivo namijenjena za uporabu stručnjaka na mjestima za istraživanje i razvoj i u te svrhe.

      PRILOG III.
      MODUL A

         Unutarnja kontrola proizvodnje

      1.   Unutarnja kontrola proizvodnje je postupak ocjenjivanja sukladnosti u kojem proizvođač ispunjava obveze iz točaka 2., 3. i 4. te osigurava i na vlastitu odgovornost izjavljuje da dotična električna oprema ispunjava zahtjeve iz ove Direktive koji se na nju primjenjuju.
      2.   Tehnička dokumentacija

      Proizvođač izrađuje tehničku dokumentaciju. Dokumentacija omogućuje ocjenjivanje sukladnosti električne opreme s relevantnim zahtjevima te uključuje odgovarajuću analizu i procjenu rizika. Tehničkom dokumentacijom određuju se mjerodavni zahtjevi i ona obuhvaća, koliko je to potrebno za ocjenjivanje, oblikovanje, proizvodnju i rad električne opreme. Tehnička dokumentacija prema potrebi sadrži barem sljedeće elemente:

                  (a)

                  opći opis električne opreme,

                  (b)

                  idejno oblikovanje, radioničke nacrte te sheme sastavnih dijelova, podsklopova, strujnih krugova itd.,

                  (c)

                  opise i objašnjenja potrebna za razumijevanje tih nacrta i shema te rada električne opreme,

                  (d)

                  popis u cijelosti ili djelomično primijenjenih usklađenih normi upućivanja na koje su bila objavljena u Službenom listu Europske unije ili međunarodnih ili nacionalnih normi iz članaka 13. i 14. te opise rješenja usvojenih kako bi se udovoljilo sigurnosnim ciljevima ove Direktive, uključujući popis drugih odgovarajućih primijenjenih tehničkih specifikacija, u slučaju kad te usklađene norme ili međunarodne ili nacionalne norme nisu bile primijenjene. U slučaju djelomično primijenjenih usklađenih normi ili međunarodnih ili nacionalnih normi iz članaka 13. i 14., u tehničkoj dokumentaciji navode se dijelovi koji su bili primijenjeni,

                  (e)

                  rezultate projektnih proračuna, obavljenih ispitivanja itd., te

                  (f)

                  izvješća o ispitivanjima.

            3.   Proizvodnja

      Proizvođač poduzima sve potrebne mjere kako bi postupak proizvodnje i njegovo praćenje osigurali sukladnost proizvedene električne opreme s tehničkom dokumentacijom iz točke 2. te sa zahtjevima ove Direktive koji se na njih primjenjuju.
      4.   Oznaka CE i EU izjava o sukladnosti

                  4.1

                  Proizvođač stavlja oznaku CE na svaku pojedinačnu električnu opremu koja zadovoljava mjerodavne zahtjeve ove Direktive.

                  4.2

                  Proizvođač sastavlja pisanu EU izjavu o sukladnosti za uzorak proizvoda i drži je zajedno s tehničkom dokumentacijom na raspolaganju nacionalnim tijelima za nadzor tržišta 10 godina nakon što je električna oprema stavljena na tržište. EU izjavom o sukladnosti utvrđuje se električna oprema za koju je ta izjava bila sastavljena.
                  Kopija EU izjave o sukladnosti na zahtjev se stavlja na raspolaganje relevantnim tijelima za nadzor tržišta.

            5.   Ovlašteni zastupnik

      Obveze proizvođača iz točke 4. u njegovo ime i na njegovu odgovornost može ispuniti njegov ovlašteni zastupnik ako su one navedene u ovlaštenju.

      PRILOG IV.
      EU IZJAVA O SUKLADNOSTI (br. XXXX) (1)

                  1.

                  Uzorak proizvoda/proizvod (broj proizvoda, tipa, šarže ili serijski broj):

                  2.

                  Ime i adresa proizvođača ili njegovog ovlaštenog zastupnika:

                  3.

                  Za izdavanje EU izjave o sukladnosti odgovoran je isključivo proizvođač.

                  4.

                  Predmet izjave (identifikacija električne opreme koja omogućava sljedivost. Može uključivati dovoljno jasnu sliku u boji ako je potrebno za identifikaciju električne opreme).

                  5.

                  Predmet navedene izjave u skladu je s mjerodavnim zakonodavstvom Unije o usklađivanju:

                  6.

                  Pozivanja na relevantne primijenjene usklađene norme ili pozivanja na druge tehničke specifikacije u vezi s kojima se izjavljuje sukladnost:

                  7.

                  Dodatne informacije:
                  Potpisano za i u ime:
                  (mjesto i dan izdavanja):
                  (ime, funkcija) (potpis):

         (1)  Proizvođač ne mora obavezno izjavi o sukladnosti dodijeliti broj.

      PRILOG V.

         Rokovi za prenošenje u nacionalno zakonodavstvo i datumi za primjenu direktiva navedenih u dijelu B Priloga V. Direktivi 2006/95/EZ

         (iz članka 27.)

                  Direktiva

                  Rok za prenošenje

                  Datum primjene

                  73/23/EEZ

                  21. kolovoza 1974. (1)

                  —

                  93/68/EEZ

                  1. srpnja 1994.

                  1. siječnja 1995. (2)

         (1)  U slučaju Danske rok je produžen na pet godina, tj. 21. veljače 1978. Vidjeti članak 13. stavak 1. Direktive 73/23/EEZ.

         (2)  Do 1. siječnja 1997. države članice morale su dozvoliti stavljanje na tržište i stavljanje u uporabu proizvoda koji su u skladu s mjerama označavanja koje su bile na snazi prije 1. siječnja 1995. Vidjeti članak 14. stavak 2. Direktive 93/68/EEZ.

      PRILOG VI.
      KORELACIJSKA TABLICA

                  Direktiva 2006/95/EZ

                  Ova Direktiva

                  Članak 1.

                  Članak 1. drugi stavak

                  Članak 2.

                  Članak 3.

                  Članak 3.

                  Članak 4.

                  Članak 4.

                  Članak 5.

                  Članak 5.

                  Članak 12.

                  Članak 6.

                  Članak 13.

                  Članak 7.

                  Članak 14.

                  Članak 8. stavak 1.

                  Članak 16. i članak 17.

                  Članak 8. stavak 2.

                  —

                  Članak 8. stavak 3.

                  —

                  Članak 9.

                  Članci od 18. do 20.

                  Članak 10.

                  Članak 16. i članak 17.

                  Članak 11.

                  —

                  Članak 12.

                  —

                  Članak 13.

                  Članak 26. stavak 2.

                  Članak 14.

                  Članak 27.

                  Članak 15.

                  Članak 28.

                  Prilog I.

                  Prilog I.

                  Prilog II.

                  Prilog II.

                  Prilog III.

                  Članak 15. i članak 16. i Prilog IV.

                  Prilog IV.

                  Prilog III.

                  Prilog V.

                  Prilog V.

      IZJAVA EUROPSKOG PARLAMENTA
      Europski parlament smatra da se odbori mogu smatrati „odborima za komitologiju” u smislu Priloga I. Okvirnog sporazuma o odnosima između Europskog parlamenta i Europske komisije samo kada i u mjeri u kojoj se na sjednicama odbora raspravlja o provedbenim aktima u smislu Uredbe 182/2011. Sjednice odbora stoga spadaju u područje primjene točke 15. Okvirnog sporazuma kada i u mjeri u kojoj se raspravlja o drugim pitanjima.


title: Direktiva Komisije 2004/97/EZ od 27. rujna 2004. o izmjeni Direktive Vijeća 2004/60/EZ s obzirom na vremenska ograničenja  Tekst značajan za EGP

text:
               03/Sv. 44

               HR

               Službeni list Europske unije

               4

         32004L0097

               L 301/53

               SLUŽBENI LIST EUROPSKE UNIJE

         DIREKTIVA KOMISIJE 2004/97/EZ
   od 27. rujna 2004.
   o izmjeni Direktive Vijeća 2004/60/EZ s obzirom na vremenska ograničenja
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 6. stavak 1.,
   budući da:

               (1)

               Direktiva Komisije 2004/60/EZ od 23. travnja 2004. izmjenjuje Direktivu Vijeća 91/414/EEZ radi uvrštavanja aktivne tvari kinoksifen (2) kao aktivne tvari u Prilog I. toj Direktivi.

               (2)

               Nakon uvrštavanja nove aktivne tvari, državama članicama treba se omogućiti razumno vremensko razdoblje unutar kojeg trebaju provesti odredbe Direktive 91/414/EEZ u pogledu sredstava za zaštitu bilja koja sadrže tu aktivnu tvar, a posebno ponovnu ocjenu postojećih privremenih registracija, i najkasnije do kraja tog razdoblja, ponovno registrirati ta sredstva, izmijeniti ih ili ukinuti u skladu s odredbama predviđenim Direktivom 91/414/EEZ.

               (3)

               Vremenski rokovi za provedbu dani u Direktivi 2004/60/EZ nisu usklađeni s vremenskim rokovima danim za druge nove aktivne tvari. Kako bi se uskladio pristup za sve tvari trenutačno u fazi ponovnog ispitivanja, treba izbjeći bilo kakvu značajnu razliku između vremenskih rokova primjenjivih na različite nove aktivne tvari.

               (4)

               Stoga je primjereno prikladno izmijeniti Direktivu 2004/60/EZ.

               (5)

               Mjere predviđene u ovoj Direktivi u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU DIREKTIVU:
   Članak 1.
   Članak 3. Direktive 2004/60/EZ mijenja se kako slijedi:
   Stavak 2. zamjenjuje se sljedećim:

      „2.   Za svako registrirano sredstvo za zaštitu bilja koje sadrži kinoksifen bilo kao jedinu aktivnu tvar, ili kao jednu od više aktivnih tvari koje su navedene u Prilogu I. Direktivi 91/414/EEZ, najkasnije do 31. kolovoza 2004., države članice će ponovno ocijeniti sredstvo u skladu s jedinstvenim načelima predviđenim Prilogom VI. Direktivi 91/414/EEZ, na temelju dokumentacije koja udovoljava zahtjevima Priloga III. toj Direktivi. Na temelju te ocjene, one određuju udovoljava li sredstvo uvjetima izloženim u članku 4. stavku 1. točkama (b), (c), (d) i (e) Direktive 91/414/EEZ.
      Slijedom tog određivanja, države članice će:

                  (a)

                  u slučaju sredstva koje sadrži kinoksifen kao jedinu aktivnu tvar, ako je to nužno, izmijeniti ili ukinuti registraciju najkasnije do 28. veljače 2006.; ili

                  (b)

                  u slučaju sredstva koje sadrži kinoksifen kao jednu od više aktivnih tvari, ako je to nužno, izmijeniti ili ukinuti registraciju najkasnije do 28. veljače 2006. ili do datuma određenog za takvu izmjenu ili ukidanje u određenoj Direktivi ili direktivama koje dodaju dotičnu tvar ili tvari Prilogu I. Direktivi 91/414/EEZ, koji god od tih datuma pada kasnije.”

   Članak 2.
   Ova Direktiva stupa na snagu 1. rujna 2004.
   Članak 3.
   Ova je Direktiva upućena državama članicama.

      Sastavljeno u Bruxellesu 27. rujna 2004.

            Za Komisiju

         David BYRNE

            Član Komisije

      (1)  SL L 230, 19.8.1991., str. 1. Direktiva kako je zadnje izmijenjena Direktivom Komisije 2004/71/EZ (SL L 127, 29.4.2004., str. 104.).

      (2)  SL L 120, 24.4.2004., str. 39.